text:
6,00 € 4,00 €
… E ALTRIS ZÛCS ENIGMISTICS
a cura di ALESSANDRA KERSEVAN
Un imprest didatic par imparà zuiant. Il prin numar al è pai fruts, il secont pai frutats de scuole medie, ma ancje gjoldibii e plasevui pai grants. Il tierç numar par ducj.
Imparare giocando. Il primo numero è dedicato alle scuole elementari, il secondo ai ragazzi delle medie. Entrambi sono piacevoli e divertenti anche per i grandi. Il terzo numero è per tutti.
A àn colaborât: Rosalba Della Pietra – Miriam Dolso – Giuliano Velliscig
Dissens dai rebus: Marta Venuti
Dissen de cuvierte: Francesca Gregoricchio
Impagjinazion: Paola D’Elia
Revision pe grafie uficiâl: Elena Pecile (Sportel pe lenghe furlane dal Comun di Tavagnà)
50 disponibili
Dopo la publicazion dal numar 1 di chest librut indreçade ai plui piçui, cul obietîf di furnîur un imprest util par imparâ la marilenghe zuiant, come che al è just che a fasin i fruts, no podeve mancjâ la atenzion che cheste Aministrazion e risierve ancje ae zoventût.
Mandi di cûr
Recensioni
Ancora non ci sono recensioni.
Ti potrebbe interessare…
-
14,00 €
di CARLO TOLAZZI Savê che No dome modon e je une frase che si pues lei cul istès significât sei tacant di çampe sei…
-
6,00 €4,00 €
… E ALTRIS ZÛCS ENIGMISTICS a cura di / par cure di ALESSANDRA KERSEVAN e GIULIANO VELLISCIG Un imprest didatic par imparà zuiant. Il prin…
-
6,00 €4,00 €
… E ALTRIS ZÛCS ENIGMISTICS a cura di ALESSANDRA KERSEVAN Un imprest didatic par imparà zuiant. Il prin numar al è pai fruts, il…
Prodotti correlati
-
15,00 €
Intervista a LEONARDO ZANIER di STEFANO LIZIER Questo libro è la trascrizione dell’intervista al grande poeta carnico Leonardo Zanier contenuta nel documentario di Stefano Lizier “LEO…
-
13,00 €
di RUDYARD KIPLING Traduzioni e illustrazioni / Traduzions e ilustrazions: FRANCESCA GREGORICCHIO Opare uniche tal so gjenar: lis plui bielis storiis di Kipling sui animâi…
-
8,00 €
di FRANCESCA GREGORICCHIO Dino al à doi fradis e une sûr, un nono e une none, dodis gjats e une cjice. Ma al à…
-
12,00 €10,00 €
di RAFFAELE SERAFINI … une serie di storiis origjinâls e che si lein intun flât! A son storiis che a someis fatis par jessi…
-
13,00 €
di DEBORAH CRAPIZ e DORIANA ALESSIO Il Memory al è fat di doi macs di 19 tessaris (o cjartis), compagnis a dôs a dôs. Prin…
-
12,00 €10,00 €
di RAFFAELE SERAFINI Lis storiis di Raffaele Serafini a van indenant e indaûr intal timp dilunc di un troi che nus permet di butâ…
-
13,00 €
di CRISTINA NOACCO Un voyage fait de paroles, de photographies et de dessins grâce à l’image-guide d’un arbre, pour découvrir un paysage physique et…
-
12,00 €
INTE BASSE FURLANE CU LIS VICENDIS DAI MULINÂRS DI MUÇANE di CRISTIAN SEDRAN Cheste e je la storie di trê gjenerazions di mulinârs dal…
-
15,00 €
STORIIS DI FÛC E DI FUM / STORIE DI FUOCO E DI FUMO di CRISTINA NOACCO Lizeris, ferbintis, dramatichis, zentîls. Lis conte la vôs…
-
12,00 €
di MARISA SCUNTARO Chest al è un piçul viaç jenfri i sunôrs presints inte nestre regjon siore di lenghis e culturis diferentis, jenfri lis…


c: text/html

text:
Il coleghe professôr Maurizio Maresca, che al è ancje president di Alpe Adria spa (societât partecipade di Autorità Portuale di Triest, Friulia e Ferrovie dello Stato), al piture, sul Messaggero Veneto, un senari strategjic, coerent inte sô dimension tecniche ma, par gno cont, no desiderabil par dute la regjon Friûl-Vignesie Julie. Cun finalitâts di dibatiment public e cun spirt franc ma leâl, o volarès oponi, a chê di Maresca, une vision che e integri e che no escludi, intun contest european plui larc, ducj i teritoris dal Friûl-Vignesie Julie.
◆ Maresca al scomence disint: “Si sa che la clâf strategjiche dal Friûl-Vignesie Julie e sarà dade de logjistiche di coridôr (…) e dal sisteme portuâl di Triest cui siei retropuarts…”, che al è tant che sostignî che il potenziament dal puart triestin e des conessions di rêt tra la regjon e il rest dal mont al è no dome cundizion pal disvilup dal puart di Triest, ma ancje dal disvilup dal rest de regjon tant che “retropuart” di Triest, frede “funzion” metude tal puest di un teritori reâl cuntun so non propri.
◆ O fâs un pas indaûr. Dopo vê provât a atualizâ, un pôc di agns fa, cuntun libri curât propri dutune cun Maresca, la vision pionieristiche de “regjon-puint” dal secul passât intai tiermins integrâts di un “puart-regjon”, o ai vuê constatâ che chê prove e je falide. Il risultât, però, propit no mi confuarte sul destin di dute la regjon. La plateforme logjistiche portuâl, cemût che si è vignude a determinâ intai ultins agns – o disarès tacant dal 2016, an di istituzion des gnovis Autoritâts portuâls – e releghe di fat il teritori regjonâl, se al va ben, a un rûl di contor dal puart triestin ma, se al va mâl, a un rûl dome di passaç di trafics di marcjanziis. Mi domandi lis resons di cheste strategjie. Finîts, cemût che o sin, intal biel mieç di un “burlaç perfet” determinât de cumbinazion di diviersis, e no casuâls, crisis ecezionâls (chê climatiche – che e va indenant di tancj agns e che e continuarà , chê economiche finanziarie tacade intal 2008, e la pandemie di cumò), ducj i modei di funzionament de ultime globalizazion – e duncje ancje chei logjistics – a laressin rimetûts pardabon in discussion. Assumi, invezit, senaris leâts a chei modei, tant che une strategjie “necessarie” par dute la regjon, mi pâr no dome falât – intal metodi e intal merit – ma ancje un pôc dogmatic: al come volê picjâ, in maniere vuarbe, il destin di dute une regjon suntun sôl claut instabil plantât intun mûr che al pues fruçonâsi di un moment a di chel altri. Soredut se, su lis cuantitâts futuris di trafic des marcjanziis, su lis liniis principâls, su lis viis mondiâls favoridis, no son tant la Regjon e il guvier nazionâl a decidi ma fuarcis di marcjât e assets gjeopolitics di caratar globâl.
◆ Dulà ise duncje la logjiche? Si pues capî la scomesse – par cierts aspiets, inevitabile – dal puart triestin e de sô Autoritât portuâl, ma che dute une regjon e vedi di ancorâsi a chest destin, al pâr in maniere francje un azart, fat sù, forsit, plui sul vueit di dibatiment e di propueste politiche dal rest de regjon che suntune strategjie crodibile di disvilup economic e teritoriâl. Intal gno ultin libri (“Ecopoli: visione regione 2050”, INUEdizioni, 2021), o critichi chestis posizions dogmatichis par cjapânt sù une che o speri plui laiche e plui vierte al futûr. Cence volê fâ di chê che i disin “transizion ecologjiche” il “gnûf dogme”, ma cjapantle invezit tant che un dispositîf critic e riflessîf par scomençâ a costruî gnovis imagjins e politichis postcrisi, o ancori cheste mê “vision ecopolitiche” a chescj ponts:
• Il model di disvilup portuâl, mercantilistic, globâl logjistic – o, miôr, panlogjistic –, al è deventât un “pinsîr unic” pericolôs.
• Un ent Regjon che si limiti a cheste prospetive – chê che, par estremizâ, o podìn clamâ “Regjon Triest” – al metarès a pericul la unitât de regjon atuâl.
– E je, invezit, une vocazion complementâr di dute la regjon, che e je chê ecosistemiche, che e je basade su cualitât e risorsis internis dai siei teritoris.
• L’agjî in difese e pe incressite dai “servizis ecosistemics”, intal gnûf cuadri globâl e european de “transizion ecologjiche” – cualsisedi robe che e vueli dî –, al è basic intal sens che, in cualsisedi senari di disvilup, al devente inevitabil (lu ricuarde ben l’imprenditôr Paolo Fantoni, in cualchi so intervent resint, su la risorse len).
• Ma cheste vision, se interpretade in maniere ative, e pues ancje cambiâ lis modalitâts di vite, di produzion e di mobilitât, su dutis lis scjalis e in ducj i lûcs de regjon; e pues gjenerâ gnovis filieris produtivis e gnûf lavôr cualificât, stratignint chei tancj zovins che o sin daûr a pierdi.
◆ A son dutis azions che si fasin sul teritori reâl, cun invistiments publics e privâts ben indreçâts e vuidâts. A cundizion però che la Regjon, tant che ent di planificazion e di programazion, e sedi presinte! Filieris economichis plui curtis; realizazion e gjestion di implants di energjiis rinovabilis, doprant i utii par fâ gnûfs invistiments sul teritori; control, incressite e gjestion dai servizis ecosistemics; sigurece climatiche e rigjenerazion teritoriâl, e v.i.: a son ducj programs di une Regjon Autonome!
◆ Se no ju perseguìs la Regjon, a vignaran agjenziis di difûr a fâlu, privatizant ducj i beneficis pussibii: e alore sì, mandi Regjon! Cheste, de “ecopolitiche”, nus pâr une agjende politiche che i pues partecipâ in maniere ative ogni teritori de regjon Friûl-Vignesie Julie. ❚
Il sium dal Friûl al gjenere la “regjon Triest”Sandro Fabbro
Il coleghe professôr Maurizio Maresca, che al è ancje president di Alpe Adria spa (societât partecipade di Autorità Portuale di Triest, Friulia e Ferrovie dello Stato), al piture, sul Messaggero Veneto, un senari strategjic, coerent inte sô dimension tecniche ma, par gno cont, no desiderabil par dute la regjon Friûl-Vignesie Julie. Cun finalitâts di dibatiment public e cun spirt franc ma leâl, o volarès oponi, a chê di Maresca, une vision che e integri e che no escludi, intun contest european plui larc, ducj i teritoris dal Friûl-Vignesie Julie.

robotstxt: allowed

filter: keep


text:
3. Le ideologjie universalistiche in Alexandros il Grant
Tal 336 p.C., a la etât di 20 agns, Alexandros, daspò jessi stât proclamât Re dai Macedons (Baseleùs Makedónon) al partìs cuntun esercit di 30.000 soldats e 4.500 cavalîrs par scombati i persians. In dîs agns di vueris al concuiste la Anatolie, la Palestine, l’Egjit, la Assirie Babilonie, la Persie e dutis chês altris satrapiis fin che al è rivât in Indie. Daspò vê passât l’Indo al à cirût di rivâ al Gange ma i siei soldâts si son stufâts di scombati e no àn volût plui lâ indenant.
Tal 324 p.C. al è tornât a Susa, indulà che al à riorganizât l’esercit e insiemit ai tancj aristocratics macedons al à sposât principessis persianis (Alexandros al à sposât la fie di Artaserse III e la fie di Dario III). Dut chest al da lûc a un grant malstâ de bande dai macedons e a la fin, intal 323 p.C., Alexandros al mûr daspò un licôf, forsit invelenât (323 p.C.).
L’imperi di Alexandros al ven dividût tra i siei gjenerâi, ma la idee di une difusion in dut il mont cognossût de culture e de lenghe greghe si è bielzà realizade. In dutis lis citâts si formin liceus, indulà che i zovins a fasin gjinastiche e a studiin filosofie e leterature. Dapardut si fasin sù teatris e si rapresentin lis comedis e lis tragjediis greghis.
Alexandros al samee che nol fos plui di tant interessât a la cuistion universalistiche. A man a man che al leve indenant concuistant gnovis tieris, i soldâts grêcs e macedons a deventavin simpri plui vecjos e stufs di scombati. Duncje, al à scugnût prime doprâ mercenaris e a la fin fâ jentrâ intes falangjis macedonis zovins persians. A chel pont, la assemblee dai vuerîrs che i garantive di jessi Re no jere plui chê dai macedons ma e jere plui universâl. Duncje Alexandros nol jere plui dome re dai Macedons, hegemon dai Grêcs o sucessôr dai Achemenidis ma si jere bielzà autoproclamât: “fi di Zeus” (come Dionisi) e “Theós Aníketos”: Diu Invincibil!. (al va indevant) ■
Franc Fari – de Universitât dal Friûl
RIFLESSION – 3. Identitât e universalitât inte bibie............
3. Le ideologjie universalistiche in Alexandros il Grant


text:
ISTÂT_ Come l’an passât su cheste pagjine, li che si cîr di contâ la Slovenie ai furlans par furlan, o volìn fevelânus des oportunitâts che il paîs nestri vicin al da a cui che al vûl cjapâsi un moment di polse vie pal Istât lontan des fadiis di ogni dì. Par chest, ancje dongje dal ex confin no mancjin lis localitâts par vivi une esperience tal mieç de Nature in mût di tornâ a cjariâ lis batariis in spiete de Sierade.
ZARDIN JULIANA_ Da pît dal Terglou (Triglav par sloven, la mont plui alte dal paîs cui siei 2.863 metris di altece), tal cûr des Alps Juliis te Val Trenta, si cjate il prin e l’unic zardin botanic alpin de Slovenie, logât tun ambient dal dut naturâl. Il zardin, che al da acet a uns sîscent speciis vegjetâls, massime alpinis e cjarsulinis, si cjate a 800 metris sul nivel dal mâr e si slargje par 2572 metris cuadrâts. Il sît al è pardabon inmagant, jessint une aree dongje de glesie di sante Marie di Trenta dacîs dal Lusinç, che al nas pôcs chilometris plui in sù. Cun di plui, une part dal zardin e je riservade a plantis no dal puest, puartadis des Alps ocidentâls, dai Apenins, dai Pireneus, dal Caucas e des monts dal Atlant, in Maroc.
BOTANIC_ La idee di dâi vite al zardin e fo dal botanic di lidrîs francese Albert Bois de Chesne, nassût a Triest tal 1871 e muart, simpri te citât juliane, tal 1953. Grant amì dal innomenât alpinist Julius Kugy, dopo vê studiât botaniche a Zuric al comprà un toc di teren te Val Trenta tal 1925 e al tacà a traplantâ plantis des monts li ator par protezilis e par permeti ai interessâts di cognossilis di dongje. Juliana al è sot de gjestion dal Museu sloven di Storie naturâl dal 1962 in ca e in plui al è tutelât te suaze dal Parc nazionâl dal Terglou, nassût tal 1981.
INFO_ Il zardin Juliana al è viert dal Prin di Mai fin ai 30 di Setembar, ogni dì des 8 e mieze di buinore aes 6 e mieze dal dopomisdì. Par rivâ si fâs la strade che di Pleç/Bovec e mene a Kranjska Gora: il zardin si cjate prime di tacâ la rampe che e puarte al pas dal Vršič. Il sît internet (par sloven e par inglês) al è www.soca-trenta.si.
GLESEUTE DI JAVORCA_ A uns vot chilometris dal vilaç di Zatolmin, su la mont Javorca a 571 metris di altece, si cjate une gleseute intitulade al Spirt Sant, di dulà che si à un panorame magnific sul Cren. Chest edifici sacri al è stât tirât sù in a pene vot mês dilunc des bataiis sul front dal Lusinç te Vuere Grande, jenfri il Prin di Març e il Prin di Novembar dal 1916, di bande de tierce brigade di montagne dal esercit austroongjarês, par memoreâ i soldâts asburgjics colâts tes batais dulintor. Sui grancj panei di len di rôl che si cjatin su lis parêts de navade de glesie a son incidûts a fûc i nons dai 2567 oms che a pierderin la vite tal non dal Imperi, dividûts repart par repart. Chescj panei a vegnin des cassis pes munizions dopradis sul front. Fûr dal edifici sacri a son picjâts i stemis di dutis lis regjons che in chê volte a jerin sot dai Asburcs.
PATRIMONI_ La gleseute di Javorca e je la uniche glesie memoreative dal esercit austroongjarês che si cjate in dì di vuê te aree dal Lusinç e e je tignude tant che il plui biel monument de Vuere Grande di dute la Slovenie. Tal 2007 e je state metude dentri tal elenc des oparis che a meretin di fâ part dal Patrimoni culturâl european.
Par visitâ la gleseute si à di rivâ a Tulmin, po passâ a flanc di Zatolmin fin ae malghe Polog e cjaminâ ancjemò par uns 30 minûts.
________________________________________________________
CU LA VINJETA FIN AL 2016
Informazions utilis pai “turiscj a motôr”
Il sisteme di paiament pes autostradis cu lis cussì clamadis “vignetis”, in vore in Slovenie dal Lui dal 2008, al larà indevant almancul fin al 2016. Lu à fat savê il ministri dai Traspuarts Patrick Vlacˇicˇ, ricuardant che par introdusi un sisteme valit di paiament eletronic secont i chilometris corûts in machine si varà di spietâ soluzions tecnologjichis plui afidabilis. Par chest, i automobiliscj slovens e chei forescj che a àn chê di zirâ ator pe Slovenie su lis autostradis a scugnaran ancjemò pai cinc agns a vignî fermâsi tes rivenditis di pueste che si cjatin dongje l’ex confin ancje in Friûl, o ben in Slovenie tes sedis de Dars (Družba za avtoceste v Republiki Sloveniji-Societât pes autostradis te Republiche di Slovenie), de Amzs (Avto-moto zveza Slovenije-Associazion auto-moto de Slovenie, l’Aci sloven), tes ediculis, tai distributôrs di benzine e tes buteghis li che si vendin lis “vignetis”, cuistâ cuale che e serf lant daûr de sô durade di timp e tacâle sui veris des machinis, dai campers, des motos e vie indevant. Cui che al ven becât cence vinjeta (cemût che si clame par sloven) al scuen paiâ une multe che e va dai 300 ai 800 euros. I coscj des “vignetis” (sorte di bolins adesîfs, chest an colôr di rose) a son restâts chei dal 2010.
ALESSIO POTOCCO
TERITORIS – SLOVENIE. Istât 2011 in Slovenie: cemût fâ i turiscj dongje cjase............
ISTÂT_ Come l’an passât su cheste pagjine, li che si cîr di contâ la Slovenie ai furlans par furlan, o volìn fevelânus des oportunitâts che il paîs nestri vicin al da a cui che al vûl cjapâsi un moment di polse vie pal Istât lontan des fadiis di ogni dì. Par chest, ancje dongje dal ex confin no mancjin lis localitâts par vivi une esperience tal mieç de Nature in mût di tornâ a cjariâ lis batariis in spiete de Sierade.


text:
Il Plevan di Malborghett
TESTO
El plevan di Malborghet
al è stat tre dis in tal liet
cun la masarie
che par no lasale plene
lui le ha rot il fil de schene
cun la manarie
la masarie dal plevan
e ha sclipat el capelan
par fa la scuete
je me ha dit che ha biei voi
ma son come doi pedoi
a tor pa muse
je me ha dit che ha un biel nas
ma al è grand come il garage
dall’automobil
je me ha dit che ha bielis tetis
ma son come le sachetis
de ghiachete
je me ha dit che ha un biel cul
ma al è grand come un baul
plen di varuscli
je me ha dit che ha un biel liet
quatri breis e un cavalet
e duarm par tiare
se tu sintis quan che pisse
je le molle fisse fisse
par tempieste
je me ha dit che ha un biel tai
ma al promete e no da mai
e che s’al tegni
ma al promete e no da mai
ma al promete e no da mai
e che s’al tegni.


text:
For di Avoltri al domande stesse dignitât
di finanziaments di chei altris pôi schiistics regjonâi
Al bateve un pôc ancje il cûr de mont furlane miercus ai 28 di Novembar a Tokyo, dulà che e je stade presentade pe prime volte al Comitât olimpic internazionâl la candidature di Milan e Cortine ai zûcs invernâi dal 2026. Su la taule e je di fat la propueste di For di Avoltri tant che sede dal Biathlon, puartade indenant ancje de Regjon. Dopo dal ritîr de neozelandese Calgary, a sfidâ i talians e je restade dome Stockholm, ma l’inseriment dal Friûl inte candidature taliane al reste une partide dute di zuiâ, magari sburtant su la lidrîs dolomitiche comune.
Dut câs, i cinc cerclis olimpics a cjataran cjase tal Friûl de Alte. Par cumò inte version “junior” dai Eyof, i zûcs olimpics invernâi de zoventût europeane (par fantats dai 9 ai 14 agns) che la edizion dal 2023 e je stade assegnade al Friûl-Vignesie Julie a Marbella (Spagne) ai 10 di Novembar stâts. Il curling al larà a Claut, snowboard, short track e patinaç artistic a Plan dal Cjaval, biathlon a For di Avoltri, fonts a Sapade, sul Çoncolan lis gnovis dissiplinis, o ben freestyle e skicross, a For Disore il schialpinisim, hockey a Pontebe e par finî Tarvis e Nevee cun dut il schi alpin, salt e cumbinade.
Ancjemò grancj avigniments sportîfs, duncje, intindûts tant che clâf pal rilanç de mont furlane. Une ricete sot atac di tantis bandis, al baste visâsi par esempli dal câs di Turin che nol à volût aleâsi cun Milan e Cortine pe candidature 2026, vint vinçût in consei comunâl la componente politiche dai 5 Stelle (e no dome) che e denunzie i coscj alts di chescj avigniments, no compensâts di vuadagns adeguâts.
Ma ce pensino i sindics furlans interessâts?
For di Avoltri al brame lis Olimpiadis, ma al è tant ce fâ!
«Al è clâr che fâ i zûcs olimpics ca al darès un vuadagn enormi dal pont di viste de imagjin turistiche – e rimarche la sindiche di For di Avoltri, Clara Vidale –. E je une concorence fuarte, ma o sin convints di vê lis nestris cjartis di zuiâ, tant che il fat che ca a son nassûts diviers campions. Chel des Olimpiadis nol è dome che un sium, ma un domandâ par otignî pardabon. O vin ancje la fortune di vê la presince di Bella Italia a Plans di Luce, cun plui di mil puescj jet, che e podarès sodisfâ lis esigjencis dal event, in plui che naturalmentri il centri biathlon, ricognossût tant che une zoie ancje de Federazion taliane sports invernâi. Un grant sfuarç di volontariât de bande di tantis associazions al à fat in mût che il centri biathlon al tornàs a partî inte maniere miôr dopo des aluvions resintis».
Ma nol è dut aur chel che al slusiche, cualchi probleme al è. «La Regjon e à di crodi in nô – e sclarìs Vidale –, prin di dut metint il centri biathlon intal circuit Promotur. Al è un invistiment che al podarès puartâ une tornade di imagjin a dut il Friûl-Vignesie Julie. Cumò il nestri centri sportîf si base tant sul volontariât. Se invezit al fos tratât tal stes mût di chei altris centris sportîfs furlans invernâi che a son dentri intal circuit Promotur al sarès un biel salt di cualitât. Il probleme economic al è tant pesant, sedi pe manutenzion sedi par une revision complessive dal centri biathlon, che al scomence a sintî il pês dai agns. Chest al vâl ancje in relazion ai Eyof 2023». Cun di plui, al è di fâ in maniere che l’event sportîf al puedi deventâ pardabon une clâf di disvilup pe economie di chest piçul comun a vocazion turistiche (baste pensâ aes perlis alpinis dal Colians e dal lât di Volaie). «Si à di rinfuarçâ lis struturis alberghieris dal paîs, lis ocasions di lavôr e di cressite economiche cul indot dal sport – e sosten la sindiche –. La Regjon e varès di creâ, in viste dal 2023 e dal 2026, struments di invistiment e di incentîf par incoragjâ lis personis a invistî intal setôr turistic. Lu vin domandât plui voltis, ancje ae Uti de Cjargne. Si à di crodi a di cheste pussibilitât, o la mont e je destinade a murî. In plui, lis ultimis calamitâts naturâls no fasin altri che meti intal anim des personis la voie di lâ vie parcè che i discomuts, soredut intes comunicazions, a son tant grancj. La nestre int e je daûr a patî une situazion une vore grave di disservizi».
Pontebe i crôt: «Ocasion par miorâ il paîs»
Intai zûcs olimpics de zoventût europeane al sarà cjapât dentri ancje il comun di Pontebe cul palaç de glace, dulà che si davuelzaran lis garis di hockey. «Si visìn ancjemò de biele esperience des Universiadis dal 2003 – al rimarche il sindic Ivan Buzzi – che purpûr nus àn permetût di ampliâ il palaç de glace e di cressi lis dotazions. Dutis struturis che a vegnin dopradis tant ancje vuê. Chel che di gnûf chest event al pues puartâ, al è un ampliament dai puescj jet. Il palaç de glace al podarès jessi doprât ancjemò miôr se o disponessin di struturis che a fasin di forestarie. Al è l’interès fuart di diviersis scuadris di hockey su glace di vignî a Pontebe in ritîr invernâl o estîf. O speri, cul event Eyof dal 2023, di cjatâ lis risorsis par comedâ une struture alberghiere dongje dal palaç de glace, aromai sierade di 5-6 agns. O sai che ancje altris Comuns interessâts dai Eyof a àn il stes probleme».
I zûcs a jentrin ancje in mût virtuôs intun procès di miorament dal paîs previodût de leç regjonâl 14 dal 2018, che e à “compensât” Pontebe pal tramont dal progjet dal implant di assension par Pramuel, cul disvilup alberghîr conetût: «O vin un finanziament di 2 milions di euros par sdrumâ lis casermis dismetudis par un totâl di une desene di etars, e dopo 15 etars di stazion feroviarie dismetude – al sclarìs Buzzi –. O vin ancje za presentât ae Regjon un plan di fatibilitât par 11,5 milions di euros par une serie di intervents di recupar, tant che ripuartâ a vert furnît lis areis feroviariis dismetudis, completâ la piste di fonts, la aree wellness dal palaç de glace, par creâ un centri anzians comprensoriâl ristruturant une scuele dismetude, e par creâ un museu storic citadin. Dutis oparis che a jentrin ben intun troi di disvilup turistic, pensât de int midiant di taulis tematichis». ❚
Grancj events sì, ma al vûl plui impegn par fâ jevâ il turisim intal Friûl de Alte............
For di Avoltri al domande stesse dignitât


text:
Il Comun di Glemone al bandìs la XVIII edizion dal concors par assegnâ il premi leterari in lenghe furlane “Glemone îr, vuei e doman”, a teme libar.
Il concors si compon di trê sezions: la prime dedicade a un lavôr di narative pai fruts in lenghe furlane; la seconde par un lavôr di didatiche dal insegnament in lenghe furlane tes scuelis de infanzie, primariis o secondariis di prin grât; la tierce, risiervade ai fruts des scuelis primariis o secondariis di prin grât, par un test in lenghe furlane.
Ae prime sezion, vierte a ducj, si concor cuntun lavôr di narative pai fruts par furlan, a teme libar. Par cheste sezion si previodin trê premis (impuart al sporc): il prin di 500,00 €; il secont di 300,00 €; il tierç di 200,00 €.
Ae seconde sezion si concor cuntun lavôr di sengui o di grups che al rivuardi la didatiche dal insegnament in lenghe furlane tes scuelis de infanzie, primariis o secondariis di prin grât; si pues ancje considerâ une esperience za davuelte.
Ancje par cheste sezion si previodin trê premis (impuart al sporc): il prin di 500,00 €; il secont di 300,00 €; il tierç di 200,00 €.
Ae tierce sezion si concor cuntun lavôr personâl o di grup davuelt dai arlêfs des scuelis primariis o secondariis di prin grât, cul jutori di un insegnant, suntun argoment di storie o di culture furlane. Par cheste sezion si previodin trê premis (impuart al sporc): il prin di 400,00 €; il secont di 300,00 €; il tierç di 200,00 €.
I scrits a varan di jessi par furlan, inte grafie uficiâl stabilide cul decret dal President de Zonte Regjonâl dai 25 di Otubar dal 1996.
I lavôrs a varan di rivâ a cheste direzion: “Concors Glemone îr, vuei e doman”, Comun di Glemone, dentri di misdì di vinars ai 24 di Otubar dal 2014.
La Aministrazion comunâl, daûr de propueste motivade de Jurie, e podarà decidi di publicâ lis oparis premiadis o segnaladis, cu la facoltât di intervignî cun eventuâls corezions di caratar grafic e/o linguistic su la fonde des regulis de grafie uficiâl de lenghe furlane. In câs di publicazion, i dirits di autôr e di publicazion de prime edizion des oparis si intindin di proprietât dal Comun di Glemone.
La proclamazion dai vincidôrs e dai segnalâts si le fasarà inte sale dal Consei comunâl (Palaç Boton) dal Municipi di Glemone, ai 8 di Dicembar dal 2014, aes sîs sore sere.
Par altris informazions, i interessâts a puedin indreçâsi al U.R.P. sorecomunâl pe lenghe furlane de Associazion Intercomunâl dal Glemonàs, sede di Glemone, in orari di ufici (tel. 0432/973239-34).❚
Redazion
Publicât il bant Pal Concors leterari “Glemone îr, vuei e doman”............
Il Comun di Glemone al bandìs la XVIII edizion dal concors par assegnâ il premi leterari in lenghe furlane “Glemone îr, vuei e doman”, a teme libar.


text:
Gjestion disc
Gjestion disc al è un strument par creâ, eliminâ e formatâ partizions. Pal moment nol pues ridimensionâ o spostâ lis partizions esistentis, siche duncje ti covente o un volum no partizionât (forsit une unitât USB esterne o un altri disc fis) opûr fâ la configurazion iniziâl cuntun altri strument come il GParted LiveCD par creâ il spazi par une altre partizion.
Te part superiôr e je une rapresentazion grafiche di dutis lis partizion dal dispositîf che si à sielt de liste disot. Ogni dispositîf, in maniere predefinide, al pues tignî un massim di 4 partizions primaris. Chest limit al pues jessi superât fasint deventâ une di chês une partizion estese, che a sô volte e pues tignî, in teorie, un numar ilimitât di partizions logjichis (lis limitazions pratichis a dipendin dai, par esempli, altris SOs instalâts).
Tu podaressis vê di espandi chê liste cul widget +/- che in chel câs al ven fûr denant dal dispositîf, cussì di viodi i detais di ogni partizion logjiche.
Colôrs e iconis a furnissin cualchi informazion in plui sui volums disponibii e lis partizions.
Di là di dutis lis iconis familiârs pai discs fis, unitâts CD e clavutis USB e vie indenant, e je cualchidune che e indiche la lôr modalitât di montaç:
Cuant che si à montât (une partizion/file imagjin/...), une sbare colorade e mostre il spazi doprât di une partizion. Il colôr al dipent dal gjenar di partizion:
Tu puedis selezionâ une partizion e sielzi varis comants dal menù contestuâl o dal menù, come / o .
Tu puedis ancje fâpar formatâ o par eliminâ dal dut une partizion.
Inizializâ un disc
Se no tu progjetis di doprâ dome une des partizions di un disc plui grant, ma la unitât interie come une uniche partizion, par esempli une clavute USB o un schede Compact Flash, tu varâs prime di inizializâ il disc.
Chest tu lu fasis selezionant il disc grês de liste dai dispositîfs e sielzint une mape di partizionament dal menù. La e je la sielte juste pal classic inviament vie BIOS.
Creazion di une gnove partizion
Cuant che tu âs cjatât un toc di spazi no formatât suntune unitât, come il parsore   (vueit), tu puedis creâ une gnove partizion in chel spazi lì cun ALT C).(
Ti si presente chest dialic che ti permet di justâ la dimension de partizion e il sô gjenar. Sielçse tu desideris doprâ la partizion pe instalazion di Haiku o se tu desideris doprâ Haiku cun dutis lis sôs funzionalitâts interessantis, come par esempli i atribûts e lis interogazions. Fâs câs che altris sistemis operatîfs a podaressin no rivâ a jentrâ in chest gjenar di partizion.
La casele di selezione je disponibile dome se tu âs creât une partizion primarie invezit che une altre partizion logjiche jenfri une estese. Tu varâs di segnâ chê casele di selezion se tu progjetis di doprâ chê partizion par inviâ une instalazion di Haiku.
Prime di podêle doprâ o ancje montâ, la partizion apene creade e à di jessi formatade cuntun filesystem.
Formatâ une partizion
Dome lis partizions dismontadis a puedin jessi formatadis, par fâlu si sielç un filesystem dal sot-menù di. Il (BFS) al è obligatori par une partizion di inviament di Haiku e conseât pes partizions di dâts che a àn di jessi dopradis cun Haiku. Dome lis partizions formatadis in BFS a puedin jessi interogadis e supuartâ dal dut i atribûts dai file di Haiku.
Chi tu stabilissis il non pe partizion e la sô dimension dai blocs. La dimension dal bloc al è il spazi minim in byte che un file al ocuparà. 2048 byte par bloc a son conseâts, ma tu puedis sielzi dimensions plui grandis o piçulis se tu âs chestis necessitâts.
Se i dâts che tu metarâs te partizion no varan bisugne de interogazion, tu puedis gjavâ la crosute di par sparagnâ un pôc di lavôr tal gjestî la tabele.


text:
Messe grande a Aquilee tal ricuart di pre Antoni Beline.11 di Lui 2007
Glesie Furlane, la associazion di predis e laics che di agns si impegne par puartâ ancje te glesie la lenghe furlane, e ricuarde i Sants Ermacure e Fortunât, patrons dal Friûl.Lu fasarà domenie ai 15 di Lui te Basiliche Mari di Aquilee aes 7 sore sere. La funzion e sarà celebrade di bonsignôr Adelchi Cabass vicjari gjenerâl de Diocesi di Gurize.E sarà la ocasion no dome par memoreâ i doi martars aquileiês, ma ancje par fâ il pont de situazion de glesie furlane in gjenerâl e ricuardâ pre Antoni Beline, mancjât ai 23 di Avrîl dal 2007.Si cjatarìn chest an cence pre Antoni, savint però che il so spirt nus cjale a declarin chei di Glesie Furlane Nus à lassâts prin di viodi autorizât il Messâl Roman par furlan e nô o vin la ereditât e il dovê di bati su cheste strade: ai fedêi o darìn fûr il so testement spirtuâl.Di fat pre Antoni Beline e Glesie Furlane al è di doi agns che a spietin la autorizazion par podê doprâ il Messâl Roman voltât par furlan daûr de Editio typica III. La traduzion però inmò no je stade autorizade di bande de Conference episcopâl taliane Parcè che i Vescui nus àn dit che prime al à di jessi finît di voltâ chel dal latin al talian: une motivazion banâl e dispotiche! e denuncie Glesie Furlane E pensâ che ducj i problemis a podaressin jessi risolts ancje dai nestris Vescui dal Friûl Brollo, DAntoni e Poletto che a àn dute la autoritât par permeti aes lôr Diocesis di podê doprâ il test furlan: invezit nuie! A spietin Rome e dut ce che al è stât fat al è stât regalâi une copie al Pape, ma cheste no je une cuestion che e rivuarde il Pape: dome la Cei o i nestris Vescui furlans a puedin dâ la autorizazion. Cheste situazion e je vergognose e injustificade: si viete al popul furlan di vê la peraule dal Signôr te nestre Marilenghe!.Ma intant che i Vescui de Regjon a rivaran a mans scjassant, cence vê mantignût l’impegn, i predis di Glesie Furlane a puartaran chel distès il Messâl Roman par furlan a Aquilee, par condividi in comunion cu la int furlane i tescj che pre Toni al veve tant lavorât par puartâju dal latin al furlan.Cheste situazion inacetabile e ven amplificade inmò di plui de notizie resinte che Pape Benedet XVI al à dât la autorizazion a recuperâ il rît tridentin di Pio V (secul XVI), tornant cussì al ûs dal latin tes funzions. Une contradizion temporâl e teologjiche che e conferme che e je vite dure pe lenghe furlane: intant che il latin al cjape la strade principâl, puartant l’orloi indaûr di cuatri secui prime dal Concili Vatican II che al veve puartât la funzion intune dimension di condivision comunitarie cul popul, al popul stes i ven dineât il dirit di podê preâ il Signôr te sô Marilenghe Cuasi che la religjon no fos part de vite cuotidiane, ma un moment par gjavassi de realtât di ogni dì e doprâ une lenghe foreste tant che il latin e no il furlan a sierin chei di Glesie Furlane pre Antoni tal so testement nus à lassât cheste racomandazion che o intindìn rispietâ fin sul ultin: Vivêt di furlans, vivêt pal vuestri ben, vivêt pal ben de glesie, vivêt pal ben dal nestri Friûl.


text:
OSNOVNA ŠOLA_ I fruts slovens, dopo vê passât cualchi an li de scuele de infanzie, a tachin la scuele dal oblic a 6 agns: chest al è un viaç che par lôr al larà indevant almancul fin a 15 agns te osnovna šola (scuele elementâr). Duncje si trate di un troi lunc nûf agns, li che a son metudis adun lis nestris scuelis elementârs e mezanis, prime di frontâ l’esam finâl par podê jentrâ tune srednja šola (scuele superiôr) come i liceus o i istitûts professionâi.
RIFORME_ Une impuartante riforme de scuele dal oblic e je rivade tal Setembar dal 1999, cuant che il Parlament al à votât une leç di pueste par slungjâ l’oblic scolastic di vot a nûf agns (par chest di chê volte la scuele elementâr e ven definide ancje devetletka, des peraulis devet -nûf- e let -an-). I studis tes elementârs a son dividûts in trê ciclis di trê agns ognidun. La frecuence e je gratuite, ma i gjenitôrs a àn di proviodi pal materiâl che ur covente ai fruts e par domandâ in prestit i libris che a partegnin ae scuele.
Stant ai ultins dâts uficiâi, in dut il paîs a esistin 786 scuelis elementârs: di chestis, par fâ un esempli, 55 a son a Lubiane e 11 a Nova Gorica.
LEZIONS_ Te prime classe i fruts a àn 20 oris di lezion, par rivâ a 30 te otave e te novesime classe. L’inglês, tant che lenghe straniere obligatorie, si tache a studiâlu de cuarte; de setime classe indevant si pues zontâ ancje une altre lenghe.
Tes zonis bilengâls come chê taliane tai trê comuns de cueste adriatiche e chê ongjarese tal nord-est dal paîs a son ancje scuelis elementârs li che lis lenghis veicolârs a son il talian (tes trê scuelis di Koper/Capodistria/Cjaudistrie, Izola/Isola/Isule, Piran/Pirano) e l’ongjarês (tal Prekmurje).
Cui che al à chê di deventâ insegnant des elementârs al scuen laureâsi tun cors di Pedagogjie ufiert des universitâts dal paîs: i studis a durin 4 agns plui un an di tirocini, in ultin si à di frontâ un esam di abilitazion.
In DI SETEMBAR_ Come ogni an, lis scuelis dal oblic in Slovenie a son tacadis te prime zornade dal mês corint. Il calendari de anade 2010/2011 al è stât decidût a nivel statâl dal ministeri de Educazion e dal Sport (Ministrstvo za Šolstvo in Šport: il sît internet – par sloven e par inglês – al è www.mss.gov.si). Lis lezions pai students che no varan i esams dai ultins agns di scuele a finaran ai 24 di Jugn dal 2011.
VACANCIS_ I arlêfs des scuelis slovenis a podin gjoldi di dute une schirie di zornadis libaris par fiestis civîls e religjosis ben distribuidis dilunc l’an. Si tache ai 31 di Otubar (che però chest an al cole di domenie) cul Dan Reformacije («Zornade de Riforme») in ricuart de stesse zornade dal 1517 cuant che Martin Lutêr al picjà su la puarte de glesie di Wittenberg in Gjermanie lis innomenadis 95 tesis a pro de riforme de Glesie catoliche. Il Prin di Novembar al è subit un altri dì di polse pal Dan spomina na mrtve («Zornade dal ricuart dai muarts»).
FIESTIS PAR SIERÂ L’AN_ Pai students slovens l’an no si siere come pai nestris fantats cun 15 dîs di file di vacancis pal Nadâl, pal Prin dal an e pe Epifanie. In Slovenie i arlêfs a van a scuele fin ae vilie di Nadâl, po a tornin l’an dopo tacant di lunis ai 3 di Zenâr. Dopo dai 25 di Dicembar, ai 26 no cole une fieste religjose in ricuart dal prin martar cristian Sant Stiefin, ma ben si fiesteze il Dan samostojnosti in enotnosti («Zornade de indipendence e de unitât»), par memoreâ il plebissît che al fo votât ai 23 di Dicembar dal 1990 pe indipendence dal paîs: il 95 par cent al votà a pro dal distac de Jugoslavie, e il risultât al fo comunicât juste ai 26. I fruts a staran po a cjase, come dit, fin ai 2 dal prin mês dal 2011.
SETEMANE BLANCJE_ Une altre fieste nazionâl e colarà martars ai 8 di Fevrâr dal an che al ven cul Prešernov dan-Slovenski kulturni praznik («Zornade di Prešeren-Fieste de culture slovene»), in memorie de muart di France Prešeren, il plui impuartant poete sloven, te stesse dì dal 1849. Simpri in Fevrâr i arlêfs a gjoldaran de classiche «setemane blancje», une vere istituzion tun paîs alpin che i ten une vore a praticâ i sports su la nêf: il prossin an lis zimske pocˇitnice (vacancis invernâls) a laran dai 21 ai 25.
ULTIMIS FIESTIS_ I students in Slovenie no fasin vacancis di Pasche: si sta a cjase dome il lunis dopo, che tal 2011 al colarà ai 25 di Avrîl. Metint dongje lis fiestis che a vignaran subit dopo (ai 27 il Dan upora proti okupatorju-«Zornade de insurezion cuintri dal ocupatôr» e ai 28 e 29 il Praznik dela -«Fieste dal lavôr»), i arlêfs a podaran gjoldi di une interie setemane di polse prime de fin des lezions par chei che no varan di sostignî i esams finâi.
ALESSIO POTOCCO
TERITORIS – SLOVENIE. Il sisteme de scuele dal oblic in Slovenie............
OSNOVNA ŠOLA_ I fruts slovens, dopo vê passât cualchi an li de scuele de infanzie, a tachin la scuele dal oblic a 6 agns: chest al è un viaç che par lôr al larà indevant almancul fin a 15 agns te osnovna šola (scuele elementâr). Duncje si trate di un troi lunc nûf agns, li che a son metudis adun lis nestris scuelis elementârs e mezanis, prime di frontâ l’esam finâl par podê jentrâ tune srednja šola (scuele superiôr) come i liceus o i istitûts professionâi.


text:
11 di Setembar
Il 11 di Setembar e je la 254° zornade dal Calendari Gregorian, (la 255° se l'an al è bisest). A mancjin 111 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
- 1028 - L'imperadôr Konrad II al dâ al patriarcjât il dirit di bati monede, al vignarà butât fûr il denâr di arint che al vâl cuant le lire veronese dal timp.
- 1976 - A lis 18:30 e 18:40 sotsere dôs scossis di taramot a sdrondenin il Friûl. A fasin colâ cualchi mûr fasint un muart e un pôcs di feriis. A son lis scossis plui fuartis dal 6 di Mai di chel an.


text:
Confidencis di unanime semplice01 di Zenâr 2004
… O ai vude la gracie di vivi dutis lis stagjons de vite, cence saltânt nissune e cence volê sgambiâlis di ordin. Ogni plante e à di flurî inte sô stagjon, senò e distone. Cussì, vint gjoldude la zoventût, no mi pese par nuie la vecjae, ancje se e je cjamade di duliis e di crôs. Al è il colôr dai siei flôrs.
O ai vût amîs e disamîs. I prins ju ai cirûts e mi an consolât e i seconts a son rivâts cence cirîju e ju ai sapuartâts.
Pe mê puarte, e pe puarte de vite, o ai viodude a partî tante int, e mi à dulît il cûr che mi semeave di murî. Ma Diu mi à simpri mandât cualchidun, e il cûr si è ricreât che mi à semeât di tornâ a vivi.
Puartât par naturâl a vivi apartât, o ai cirût simpri di vivi in pâs cun me stes prime che cul mont e chest mi à permetût di cjatâ zovament ancje te companie.
Dutis no lis ai induvinadis, come che dutis no lis ai sbalgjadis. O ai vude la furtune di tirâ fûr profit ancje des esperiencis negativis. E je la plui grande scuele, che ti jemple di umiltât e sintiment.
Mi soi cjatât tantis voltis cence bêçs e salût, ma Diu mi à compensât cul regâl de sperance. Un regâl dai puars che ur è dineât ai siôrs. Cumò che il pês dai agns e des magagnis mi fâs sintî plui puar di simpri, ancje la sperance che Diu mi dà e je plui grande: di lâ tune cjase di pâs. Ma cence premure.
Al è stât un timp de mê vite che o vevi il terôr de muart. E mi à capitât che o jeri pluitost zovin. Difat o vevi plui int di ca che no di là. Cumò il pinsîr de muart mi fâs mancul pore. Cuant che si è zovins, no si à voe di polsâ parcè che si volarès cjapâ il mont intîr. Cumò invezit o rivi a gjoldi di plui i moments di polse. E o crôt di capî miei ce che e vûl dî la polse eterne.
Inte mê vite no ai mai fat progjets. Difat mi à tocjât di bati trois che no varès crodût e o soi rivât là che no varès mai scrupulât. Varessio di metimi a fâ progjets cumò? Chel che mi à compagnât fin cumò e dât fuarce no mi bandonarà tal moment che o sin plui dongje.
O sint tancj di lôr a tormentâsi se la vite e je un ben e il nassi une furtune o une disgracie. Se fâsi cualchi domande al è just, no si pò vivi fasinsi dome domandis. Tant plui che, cuant che ti va ben, no ti ven voe di pierdi timp a fâti domandis. E, cuant che ti va mâl, no tu sês libar tal acetâ lis rispuestis.
La vite e sarà simpri un misteri, furtune e condane insieme. Cuant che un dai miei cjanuts al vierzeve i vôi, la prime robe che i disevi e jere cheste: Cuissà se vuê tu às vuadagnât o pierdût?. Ma lui al jere masse impegnât a cjalâ i colôrs dal cîl e de jerbe e soredut la muse di sô mari. Sì, al veve plui sintiment di me.
Come che o soi rivât culì cence cognossi ni la strade ni il timp ni nuie, cussì o rivarai ancje di là. Parcè che no sin nô a guidâ ma e je unaltre man che nus guide. No sin nô che o sielzìn, ancje se nus semee. Difat plui di une volte mi à parût che cualchidun al ves sielzût par me. Ce aio di fâ? Fidâmi di lui e vivi in pâs, savint che ogni zornade, ancje se e ves di jessi la ultime, e je simpri un meracul.
O ai vude ancje religjon, ma no masse. Mi à plasût jessi curiôs su lis robis dal mont. Ma su lis robis di Diu o ai preferît il misteri e il rivuart….


text:
“O sin moments tra mieç di siums, sin i pas tra mieç di nô. O sin ta buere libare, sin paveis tra îr e vuê… ” . Come une buere che a ven di lontan e che a fas cambiâ l’an, al è rivât il prin album di Cristian Mauro, artist che in dute la sô art al rapresente la sô tiere, il Friûl, e la marilenghe.
◆ Par chest, intun an plen di peripeziis, te setemane di Nadâl, al à publicat il so prin album, cun 12 tocs ducj par furlan.
◆ Nus conte «O jeri plen di emozion… », cuant che cinc agns fa Cristian al à tacât a frecuentâ il Folk club la Girada di Udin «…mi soi fat coraç e o ai partecipât ae mê prime serade. A pene rivât, o ai ricognossût il mestri Lino e mi soi metût in bande par scoltâ ce che a contavin tal taulin. Mi impensi che a stavin criticant Amy Winehouse e o ai pensât ‘pues crodi a ce nivel che a sunin chei chi, se le critichin cussì’. Invezit Lino si volte e mi cimie, al rît e si svicine, disintmi ‘lasse che a cjacarin’. Di chest moment, mi soi sintût a cjase».
◆ E al è cussì, che di cinc agns incà Cristian al sune a la Girada, in concierts e events tant che il Busker Festival e che al acompagne cu la sô ghitare e cu la sunete i zovins nons dal cjantautorât furlan, tant che Nicole Coceancig. Tal 2018 al rive tierç al Festival dai Fruts Furlans, cul toc “Tal gno cûr e je une rose”. Tal 2019 invezit al vinç il premi de jurie e di miôr cjançon, partecipant al 37m Festival In arte Buri cun “Conte le lune lusin lis stelis”.
◆ Il disc “Buere Lontane” al è jessût a Nadâl parcè che «chel di cumò al è il moment dulà che o ai bisugne di tornâ a cjatâ me stes, e mi plâs pensâ che Buere lontane e sedi une storie di contâ, un alc di lassâ di me tant che olme dal gno passaç ta chest mont». Di fat, il toc che plui lu rapresente al è “Cirìnsi li”, dulà che al fevele al spieli e si fâs domandis su la vite.
◆ Tal disc al è acompagnât di doi zovins cjantautôrs e amîs, che l’artist al ringracie di cûr: Alvise Nodale e Nicole Coceancig. Biel viodi che il cjantautorât in Friûl al è tant che une grande famee. Al baste savût che la detule di Cristian e je “Happiness only real when shared”, di Christopher McCandless (“Into the Wild”). Sul biel CD e je la imagjin di une fuee di aiar, che e rapresente il Canadà, paîs adorât di Cristian.
◆ Par lassâsi traspuartâ di melodiis folk e svolâ come l’aiar, comprait l’album. Par savê dulà cjatâ Cristian in conciert, stait daûr de sô pagjine Facebook o scrivêt un messaç a maurocristian75@gmail.com ❚
A Nadâl al è jessût “Buere Lontane” il prin album di Cristian MauroMoira Pezzetta
“O sin moments tra mieç di siums, sin i pas tra mieç di nô. O sin ta buere libare, sin paveis tra îr e vuê… ” . Come une buere che a ven di lontan e che a fas cambiâ l’an, al è rivât il prin album di Cristian Mauro, artist che in dute la sô art al rapresente la sô tiere, il Friûl, e la marilenghe.


text:
Propit te dì che o sin daûr a scrivi cheste interviste, ai 25 di Zenâr, Luigi Maieron, l’innomenât cjantautôr cjargnel, al finìs 58 agns. I vin domandât se par câs al à fat un pat cul diaul o ce, e lui nus à rispuindût che pluitost di fâ acuardis cun chel li, al à miôr lâi daûr a une vecje detule furlane: «Cjapìn pal ordin». A scoltâ il so ultin lavôr, “Vino tabacco e cielo”, si sint dut il timp e la fuarce di un artesan de musiche che al lavore a man i siei tocs, un parom e cence premure. Al somee cuasi di viodilu a modelâ ogni cjançon tant che une sculture, tes lungjis seris de Cjargne. Chest album al è un scrign di storiis e di tradizions, di oms e di crets, un viaç tes tieris di confins, dulà che o sin menâts par man cence pôre, compagnâts de profonditât de sô vôs.
Luigi, a cui ise dedicade “Vino tabacco e cielo”, che e da ancje il titul al album?
Al rapresente lis personis che nus àn fat di riferiment, che nus àn judât a cressi. In chest câs, al è nono Nêl che o compagnavi intal bosc a fâ lens. Al saveve dut dal bosc, mi sclarive lis diferencis tra un arbul e chel altri, tra un len e chel altri. Ai miei voi al jere une sorte di zigant, un om inarivabil che al saveve ogni robe. Il so odôr di tabac e vin si confont cul cîl che al compagnave il nestri cjaminâ.
I tiei tescj a fevelin dispés di figuris femininis. Ce part àno vût lis feminis te tô vite?
O soi cressût intune famee componude pal plui di feminis, e chest o crôt che al vedi influît inte mê considerazion feminine. O provi rispiet pes capacitâts pratichis des feminis e pe lôr resistence. Lis feminis, cun di plui, a sostegnin cui che al è in dificoltât in famee e chest lis fâs meretâ une considerazion assolude.
Ce leam aie la tradizion furlane cu la musiche di autôr?
La tradizion, chê vere e no dome chê folcloristiche, al è un troi che al à passât la storie e al è un struc che nus aparten, che al è nestri. Al è ben tignîle simpri in considerazion, tant che un valôr, te nestre vite cussì come tes cjançons o in ogni altre forme di art. Par tradizion no intint “il cjalâ il passât” ma chel che di impuartant e conserve e che al pues jessi doprât ancjemò vuê.
Ce vuelial dî par te cjantâ par furlan?
Il furlan al è une lenghe une vore pratiche e precise che e rive a definî in maniere totâl, e in graciis des sôs variantis e identifiche fintremai la mentalitât di un ciert paîs. E je une lenghe straordenarie, pôc disponude ae filosofie e tant dedite ae praticitât, ma cun sfumaduris e tiermins straordenaris. Intes cjançons o cîr di dâ evidence a dut chest, sgjavant te profonditât de nestre lenghe che e scuint une modernitât straordenarie.
Ce pensistu de sene musicâl furlane zovine?
La musiche zovine e je a un bon nivel, in cualchi câs parsore la medie, ma no son tancj spazis par fâle sintî. Ae musiche a coventin concierts, palcs ancje piçui, dulà che si puedi esibîsi, li che si puedi confrontâsi, dulà che la musiche e puedi jessi une specie di cjase pai tancj fantats che le vuelin fâ. Invezit chest al mancje e al è un fuart dissuasîf; tancj a finissin par molâ prime di jessi rivâts a dimostrâ il lôr talent.
La Cjargne cemût staie?
E sta ben, e je une “vecje” savie che a ‘nd à viodudis di ducj i colôrs e che no si fâs confondi di nuie e di nissun. Jê e à il so pas, lent ma sigûr. E conserve dute la sostance des tantis personis che li, cun sacrifici e costance, a son stadis a stâ. E je dome che un pôc confondude, cemût che lu sin ducj dal rest, di un mont che al cjape lis distancis de sô mentalitât di sotrazion e nus sburte invezit a fâsi aspirâ a tantis comoditâts inutilis.
Cemût ti plasaressial il Friûl di vuê?
No ai la ricete juste par rispuindi. Jo o pensi a jessi “un pôc di Friûl”, cemût che lu sint il gno cûr che tal timp al à imparât a capî miôr chei altris, e che al à tante considerazion pe fature di ogni persone. Personis che a àn passât fûr tancj pas di mont. O crôt une vore te solidarietât, tal passânus un segn di apartignince cence butâ judizis o fâ classifichis.
Il to rapuart cun Corona e Capuozzo… cualchi biele storie di contânus?
Mauro al è un pirate des monts, che al ricuarde di tignî i voi ben vierts e di no fâsi scunî di sirenis superficiâls e inutilis. Al è un artist speciâl, al sculpìs tant che pôcs e la sô scriture e à une capacitât evocative cetant fuarte. Toni al è un torzeon che al à une vite a forme di vuere. Cuant che nus viodin cjaminâ in cualchi paîs, al è simpri cualchidun che al ven fûr a domandâ: “Ce sucedial? Isal alc di grâf?”, insume a associn la sô presince a cualchi conflit o alc di simil.
Cemût fasistu a tignîti cussì in buine forme?
Ben, no stâ a crodi che o sedi cussì in forme come che o somei sul palc. Chel al è un puest speciâl: al è come se la energjie e fos là a spietâ cui che al fâs musiche; dopo, invezit, il recupar al è simpri plui lunc. Mauro al dîs che «une cierte etât e je simpri une etât incierte». Insume, fâ ce che nus plâs nus fâs jessi un pôc plui fuarts, ma dopo cualchi contut di paiâ al è simpri. ■
Natascia Gargano
MUSICHE. Jessi “un pôc di Friûl”............
Propit te dì che o sin daûr a scrivi cheste interviste, ai 25 di Zenâr, Luigi Maieron, l’innomenât cjantautôr cjargnel, al finìs 58 agns. I vin domandât se par câs al à fat un pat cul diaul o ce, e lui nus à rispuindût che pluitost di fâ acuardis cun chel li, al à miôr lâi daûr a une vecje detule furlane: «Cjapìn pal ordin». A scoltâ il so ultin lavôr, “Vino tabacco e cielo”, si sint dut il timp e la fuarce di un artesan de musiche che al lavore a man i siei tocs, un parom e cence premure. Al somee cuasi di viodilu a modelâ ogni cjançon tant che une sculture, tes lungjis seris de Cjargne. Chest album al è un scrign di storiis e di tradizions, di oms e di crets, un viaç tes tieris di confins, dulà che o sin menâts par man cence pôre, compagnâts de profonditât de sô vôs.


text:
Bundestag de Gjermanie
Il Bundestag, (/ˈbʊndɛsˌta:k/), o Diete federâl al e il parlament federâl todesc e a esprim la rapresentance popolâr dal popul de Republiche Federâl di Gjermanie. La so sede ai e stade precedentementri a Bonn, cuanche la Gjermanie a e stade divise, e a Berlin dal 1990,agn de unificaziôn. Durant la ditature di Hitler, il Bundestag al e stat sostituît dal Reichstag. Vuei la so sede ai e al Palaç dal Reichstag. Dal 26 otubar 2021 il President al e Bärbel Bas (SPD).
Informazions gjenerals[cambie | modifiche il codiç]
Il Bundestag al e normalmentri format da 598 deputâts ca son elets cun un metodo proporzionâl. A ogni eletôr a spete une schede cun doi votos da esprimi: un par un partît e un par un candidât. La ripartizion dai parlamentârs a nivel federâl ai e puramentri proporzionâl poiché i segjos a son asegnâs su le base dai vots determinats da la seconde schede, chest al e pusibil parce che il Bundestag non a un numar fis di membris. Fin al 2008 al vignive doprat il metodo proporzionâl di Hare-Niemeyer ma cun la sucessive riforme al ven doprat il Sainte-Laguë. A puedin quindi partecipâ a la distribuzion dai segjos lis listis che ai an superât il 5% dai vots (5%-Klausel) o che ai an elet almanco trê deputâts in tai collegjos magjoritars. Il President al ven elet in te sedude costituent dal parlament e la so persone ai e l'espresion da Fraktion (grup parlamentâr) plui numerôs. Vizin al president al e il Praesidium, un grup di vice-presidents che a son espresion di chealtris grups par rindi plui equilibrade la situazion in sedude.
Vizin al Bundestag al e il Bundesrat (Consei federâl) cun cui al complete il bicamerâl dal parlament todesc. Il sisteme dal Bundestag e Bundesrat al e simil a chel dal parlament talian di Cjamare dai Deputats e Senât.
Funzions[cambie | modifiche il codiç]
Il Bundestag al a quatri funzions principai:
- Al e l'organ decisiv par l'elezion dal Guvier e infati al eleç il Cancelîr;
- Al e l'organ decisiv par la promulgazion das leçs che a vegnin aprovadis o no durante une o plui sedudis;
- Al e l'organ controllôr dal Guvier e al pues domandà all'Esecutîf di rindi cont dal so operât;
- Al e l'organ di rapresentance di dut il popul: il Bundestag al a il compit di occupasi dai problems di duç i grups sociai discutendui publicamentri.
Legisladure[cambie | modifiche il codiç]
Lis precedentis legisladures a si son così sucedutis:
- I: 7 setembar 1949 - 7 setembar 1953
- II: 6 otubar 1953 - 6 otubar 1957
- III: 15 otubar 1957 - 15 otubar 1961
- IV: 17 otubar 1961 - 17 otubar 1965
- V: 19 otubar 1965 - 19 otubar 1969
- VI: 20 otubar 1969 - 22 setembar 1972
- VII: 13 dicembar 1972 - 14 dicembar 1976
- VIII: 14 dicembar 1976 - 4 novembar 1980
- IX: 4 novembar 1980 - 29 març 1983
- X: 29 març 1983 - 18 fevrâr 1987
- XI: 18 fevrâr 1987 - 20 dicembar 1990
- XII: 20 dicembar 1990 - 10 novembar 1994
- XIII: 10 novembar 1994 - 26 otubar 1998
- XIV: 26 otubar 1998 - 17 otubar 2002
- XV: 17 otubar 2002 - 17 otubar 2005
- XVI: 17 otubar 2005 - 17 otubar 2009
- XVII: 17 otubar 2009 - 22 setembar 2013
- XVIII: 22 setembar 2013 - 24 setembar 2017
- XIX: 24 setembar 2017 - 26 setembar 2021
- XX: 26 setembar 2021 - "presente"
La XX Legisladure che ai e comenciade tal 2021, il partît da Canceliere Olaf Scholz (SPD)a ragiunç il 25,7% dai segjos (206) cun i deputâts cussì distribuîs:
SPD: 206 (25,7%) CDU/CSU: 197 (24,1%) Die Grünen: 118 (14,8%) FDP: 92 (11,5%) AfD: 79 (10,3%) Die Linke: 39 (4,9%) Non iscritti (5)


text:
Dael: il curtîl des meridianis
Home Trois Troi Furlan Prime tape Dael Foto 4
Aquileia - Aiello
La curiose serie di meridianis ricreadis inte cort interne dal Museu de Civiltât Contadine dal Friûl Imperiâl, intune cun altris fatis in lûcs publics e cjasis privadis, a àn fat definî Dael "il paîs des meridianis".
Steme comunâl
di Dael
Aquileia - Aiello
Steme comunâl
di Dael
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
LAPBOOK DAL PIÇUL PRINCIP – Scuele Primarie Divisione Alpina Julia – I.C. di Udin 1
La storie dal Piçul Princip e je plene di contignûts impuartants pe cressite dai fruts, di fat e da une vore di impuartance a valôrs tant che la amicizie e l’amôr.
E je une storie simpri cetant atuâl, une vore inmagante, che e cjape dentri la atenzion dai grancj e dai piçûi.
Par rindi comprensibil a ducj i fruts la leture dal libri, o vin concentrât la nestre atenzion nome sui cjapitui plui impuartants, favorint la leture di grup, segnant lis peraulis dificilis e spiegant lis regulis gramaticâls. I arlêfs, a la fin, a àn creât un ’lapbook’.
LA MAPE DAL PERCORS
LA MAPPA DEL PERCORSO
I MATERIÂI


text:
Tor de metât dai agns Novante a Udin a si son dâts dongje un pôcs di students e di altris zovins intune associazion che si clamave Academie dal Friûl.
Cemût che al diseve il so statût “Il Circul Universitari Furlan nomenât “Academie dal Friûl” si met sù in associazion culturâl cence fin di vuadagn, cul intent primari di promovi l’implei professionâl de lenghe furlane, il disvilup di une fuarte cussience identitarie dutune cu la difese dai dirits e dai interès dai students furlans tal gjenerâl…”
La osservazion di Albert Travain, prin dean de Academie dal Friûl, e di chei altris socis e jere che par che la lenghe e la identitât furlane a lessin indevant e a vessin un sens, al coventave che il furlan al fos doprât in ducj i cjamps, e plui di dut in chei fondamentâi dal lavôr e dal studi e si viodeve te universitât la scune ideâl par inviâ chestis dinamichis.
Cussì, cun pôcs mieçs ma cun tant impegn e diviersis ideis origjinâls, la Academie dal Friûl, ancje se no je mai rivade a tirâ dentri o a fâ partecipâ un grant numar di students o di zovins, e je stade protagoniste tal proponi ativitâts par furlan dentri di un Ateneu udinês che in chei agns al jere ancjemò indaûr su la cuistion de lenghe.
Par esempli, si veve vierte la schirie di studis “Erois par un popul”, su figuris impuartantis pal lôr valôr simbolic pal popul furlan e a jerin vignûts fûr doi scrits: un su Marc di Morùs, ultin puartebandiere dal Friûl patriarcjâl, e chel altri su Rotgaut, ultin duche langobart dal Friûl. Cun di plui la Academie e organizave conferencis, presentazions, e ancje il prin cors di furlan fat par furlan te Universitât dal Friûl, une sorte di letorât volontaristic tignût di Sandri Carrozzo, che al è stât dean de Academie dal Friûl dopo Travain. Travain intant al à mantignût il so impegn cuntune altre iniziative impuartante: la cure de publicazion, simpri cun pôcs mieçs, dal sfuei udinês “La Sclese Nere”.
La Academie dal Friûl e jere in dialic e in colaborazion ancje cun Radio Onde Furlane, che in plui ocasions i à dât spazi par trasmissions radiofonichis, e cun chês altris clapis dal mont furlanist tal inmaneâ iniziativis tant che Eurolenghis, te Fiere dal Libri di Pordenon, o lis variis edizions de Fieste dal Friûl pai 3 di Avrîl.
Tai ultins agns la Academie dal Friûl e à pierdût par diviersis resons la poie de plui part dai socis storics, che dispès a son deventâts figuris di prin plan tal moviment pe lenghe e pe identitât furlane, si è slontanade de dimension universitarie e, par tancj aspiets, fintremai di chê furlaniste.
Redazion
SPECIÂL. Une Academie… tal Ateneu............
Tor de metât dai agns Novante a Udin a si son dâts dongje un pôcs di students e di altris zovins intune associazion che si clamave Academie dal Friûl.


text:
Il premi Alberto Cesa 2022
Il premi Alberto Cesa ’tal è pensât par valorizâ dute chê musiche che e je buine di dâ vôs a une o plui lidrîs culturâls di cualsisedi bande dal mont. La organizazion dal Premi e je curade de direzion dal Festival Folkest, de redazion di www.folkbullettin.com e de Associazion Culturâl Folkgiornale.
Rivât a disevotesime edizion, il Premi al à vuadagnât un puest di prin plan fra i Concors nazionâi dedicâts ae musiche, metinsi in lus pe origjinalitât de formule e tirant la atenzion di RAI Radio 1 che e à decidût di poiâ e finanziâ la manifestazion, cussì encje il Nuovo Imaie che al à zontât al premi une siore dotazion in bêçs pe organizazion di un tour.
Modalitât di iscrizion al Premi
Le partecipazion al concors si articole un doi moments: iscrizion online e spedizion dai materiâi.
L’iscrizion al concors e varâ di sei fate mediant de compilazion dal modul di iscrizion chi sot.
Il modul online al podarà sei compilât dal singul artist o, tal câs che si trati di un grup, di un so rapresentant.
Completade le fase di iscrizion online, l’artist/grup e varan di mandâ tramite WeTransfer a le direzion email premiocesa@folkest.com i seguints materiâi:
1. Almancul trê tocs musicai cun indicât il non dal grup e titul dai tocs; i tescj des cjançons, leant le traduzion par talian, se in atre lenghe (ancje dialtes e leghis regjonâls);
2. une schede tecniche compagnade di un stage-plan cu le precise disposizion dal palc; une piçule rassegne stampe dal grup (se e esist);
3. une foto dal gruo/artist di alte cualitât (dulà che si distinguin ben i singui artiscj);
4. in tal câs che si trati di un grup, ancje i dâts anagrafics di ducj i components (non, cognon, residence, date e lûc di nassite, recapit telefonic e email).
I materiâi domandâts e varan di sei mandâts dentri e no oltri le date di iscrizion online.
Il modul di iscrizion
La manifestazion a je nas’sude par onorâ il grant artist piemontês Alberto Cesa, amî di Folkest, vôs e ghironde dai Cantovivo, un dai grops pionîrs dal folk talian che, plui di cuarante agns fa, al à dimostrât che doprâ une lenghe minoritarie o un dialet al po’ cressi lis potenzialitâts espressivis di un artist cence prejudicâ lis cualitâts musicâls.


text:
Crist e il predi01 di Zenâr 2006
Tai agns lontans si studiave, tra lis altris, ancje une materie clamade Teologjie dal sacerdozi, par meti lis fondis dal nestri jessi predis partint des fondis di Crist. Dome cussì il nestri jessi predis al sarès stât une novitât rispiet al sacerdozi ebraic, come che il sacerdozi di Crist al è un superament e une novitât rispiet al sacerdozi dai fîs di Aron e di Levi.
In realtât la materie e jere plui clare tal titul che ta lesposizion e e sparive denant des grandis tematichis de teologjie sistematiche di Tomâs. Cussì si preferive passâ sul plan assetic, là che il predi al veve di riprodusi la santitât di Crist traviers lis virtûts classichis, par deventâ alter Christus, un altri Crist o, pai plui esigjents o esagjerâts, ipse Christus, Crist in persone.
A distance di une vite, mi semee dijust tornâ su chest rapuart fra il gno jessi predi e il jessi predi di Crist, par viodi se la mê novitât e à parintât cu la novitât e unicitât di Crist. E tirâ lis justis conseguencis.
Al va dit che laspiet plui sunsurôs e inmediât dal predi al è chel di podê ripeti o (ri)atualizâ ce che Crist al è fat inte ultime cene. Di fat une des costantis dal predi al è il so rapuart cu la messe. La messe e fâs il predi e il predi al fâs la messe. E, stant che e je la messe che e fâs la glesie o comunitât, cualchidun al à rivât a dî che, se nol è il predi, no je nancje la comunitât. Di li linsistence su la celebrazion de messe, che e à di jessi bramade come la prime, sintude come lultime, gjoldude come luniche. Un mût di dî cun savôr proverbiâl al è che il predi al vâl trop che e vâl la sô messe.
Ma se il predi al à di riprodusi Crist, al à di riprodusi ancje o sore dut la sô unicitât rispiet ai predis de viere aleance, che a moltiplicavin i sacrifics e i regâi parcè che a vevin di ufrî prime par sè, par vê il perdon des propiis miseriis, e po pai pecjâts dal popul, chand jere simpri masse. Di li lesigjence di copâ e ufrî cence soste, parcè che plui nemâi si ufrivin e plui si podeve sperâ intal perdon. La novitât di Crist e je tal fat che al à abolide la molteplicitât des vitimis pe unicitât de sô ufierte. E la sô unicitât e sta tal fat che nol à ufiert nemâi cence colpe ma ancje cence merit, ma il so sanc o, miei, il so amôr fint al sanc, e chest al à valôr infinît e definitîf parcè che infinît e definitîf al è il so valôr di Diu deventât om.
Alore il predi, chal à di riprodusi in sè il stes sintî di Crist, nol à tant di ripeti a rafiche ce che Crist al à fat te ultime cene, ma al à inmedesimâsi in Crist predi, vitime e altâr, ufrintsi sè in maniere totâl. Alore la sô messe no consist tant tal moltiplicâ lis messis, ufrint une vitime, ma tal fâ deventâ la propie vite une messe parcè che lui al à cjapât ancje il puest di vitime sacrificade. Cussì, come Crist, plui che ufrî, si ufris e plui lufierte e je grande e plui e je uniche. Parcè che un sacrifici totâl al è par definizion unic; dopo dât dut, nol reste plui nuie di dâ. Forsit la pecje di nô predis e je chê di vê moltiplicât a dismisure ce che al à fat Crist, dismenteantsi o trascurant di ufrîsi nô stes te nestre totalitât. Cussì o vin plui colegance cul vieri che cul gnûf Testament.
Se la novitât dal sacrifici e sta inte ufierte totâl di se stes, cualunche cristian o om che si ufris in totalitât al fâs ce che al à fat Crist e duncje al è predi. Di fat chel che si ufris sè, paiant di persone, al è plui predi di chel che al ufris une vitime diferente di lui, magari vuadagnant sore.


text:
Il meracul de gjatute vuarbe01 di Zenâr 2004
Podaraio dismenteâ ce che o ai viodût pôcs dîs indaûr tun cjasâl fûr di Gnespolêt? O stavi curiosant intun curtilon bandonât cuant che o ai sintût un gnaulâ figot. Al jere un gjatut fumul che, content come une pasche, i coreve daûr a la gjate. Content e sigûr. Cun grande sorprese e displasê, mi soi inacuart che i vôi de gjate a jerin fis, inmobii. E jere vuarbe. Ma apene che mi soi svissinât, la biade bestie e je petade dentri tune vecje stanseate e il gjatut daûr.
Jê no viodeve e lui al viodeve ma nol viodeve i pericui. Epûr la nature i à dât tant don di viodi avonde ancje pe sô creature, par vuardâle dai pericui e inviâle pe strade de vite.
Che lagnul dal Signôr ju compagni, come che al à compagnât Mariane di Divilin, maridade a Verzegnis e restade vuarbe cuant che e je nassude la ultime fie. E à rivât a viodi di jê, dai fîs, dal om, des vacjis e des gjalinis fintremai a novantagns, cuant che il taramot le à fate stralozâ. E je muarte centenarie.
Maris vuarbis che a rivin a vê avonde lûs par fâ di guide a la lôr canae framieç dai baraçârs di chest mont. Si disarà che a son câs limit. O dîs però che, se ancje o vin i vôi dal cuarp, ognun di nô in cualchi maniere al è vuarp e si cjate cu la responsabilitât di guidâ âtris personis. O stoi fevelant dai gjenitôrs, dai mestris, dai predis, dai educatôrs.
Cui rivial adore di viodi a font il cûr de personis che Diu i à consegnadis? Cui rivial a viodi clare la strade di fâ, dal moment che no je mai stade fate e che ogni persone e je un câs unic e inripetibil e duncje e je simpri la prime volte? Cui puedial dî di vê simpri dentri di sè la lûs suficient par disserni timps e situazions?
Jo, no mi vergogni a dîlu, mi soi cjatât plui di une volte e di dôs come la gjatute vuarbe. No viodevi nuie ni dentri di me ni indenant. O feveli di cuant che o ai frontadis lis operazions e il mâl, di cuant che o soi lât sù plevan a Val e Rualp e Treli, juste 27 agns indaûr, di cuant che o soi vignût jù a Visepente, cha son biel 13 agns, di cuant che mi soi cjatât a tradusi la Bibie. Par no contâ dai dubits e des poris de int e des situazions tremendis che tu ti cjatis a frontâ e che ti domandin une lûs e une rispueste. O almancul un tentatîf di rispueste.
Epûr o ai rivât, cuntune sigurece che jo par prin mi soi maraveât, par plombâ subit dopo te tenebre. Parcè che la lûs e jere par chei altris.
Come me, al à rivât ogni gjenitôr cui fîs, ogni miedi cui malâts, ognidun che al à scomençade une ativitât o un lavôr mai fat o vierte une pagjine gnove dal cuaderno de sô vite. Si rive. Simpri. Baste che si trati di une situazion che nus à puartâts la vite e no di une macacade o une sfide.
I teolics i dan un non precîs: la gracie dal stât. Che nol è il stât talian ma la situazion o stât che si cjatisi a operâ. Par ogni strade e situazion si varà la lûs adeguade e suficient. Le proviôt la nature. Ma jo, te mê ingjenuitât, o preferìs pensâ a Diu. Al è Diu che al à fate la gjatute e il gjatut. E cuant che al à permetût che jê e deventàs vuarbe, si è impegnât a cjalâ ancje par jê, par che il gjatut al rivi a letât che al varà di frontâ dibessôl la vite.
Signôr, se tu âs dûl dai gjatuts, no âstu di vê dûl ancje di nô, che o sin plui triscj ma che o vin di frontâ provis e berdeis ben plui grancj?


text:
Flum e val impuarîts, derivadôrs privâts inricjîts
O sin daûr a viodi un atac speculatîf dai privâts aes aghis de Fele par deviâlis tes condotis e pes turbinis. Un atac che al ven stiçât dai incentîfs – i cussì clamâts “certificâts verts” – paiâts cu lis boletis dai utents. Al è un atac une vore pericolôs che – diviers di altris puartâts indevant tai agns stâts – al pues vê sucès in gracie di une politiche regjonâl sotane dai derivadôrs e des tantis conivencis locâls: dutis robis che no si puedin gloti. Al è un atac che al scomence za a Malborghet par vignî jù un pôc ae volte cuntun sisteme a cjadene di derivazions e di centralinis, che a laran a impuarî e a suiâ dal dut il jet dal flum. Al è za sucedût su la Racolane intal comun di Scluse, là che cuatri centralinis a cjadene de societât IGF di Udin a àn fat a tocs il cors dal torint cence che chest al vedi zovât in nissune maniere a un teritori che al à tantis dibisugnis.
◆ La Fele e je stade za fa tancj agns l’obietîf di plans e progjets di sfrutament idroeletric. Di fat, tai prins decenis dal Nûfcent le veve pontade la Societât Adriatiche di Eletricitât (SADE), fondade tal 1905 a Vignesie dal imprenditôr Giuseppe Volpi, futûr ministri plenipotenziari fassist, governadôr de Tripolitanie taliane, president di Confindustrie: su la fonde di concessions governativis, la SADE e veve burît fûr un plan di sfrutament idroeletric che al interessave ancje il cors montan dal Tiliment e dai siei afluents, prime di ducj la Fele.
◆ Di chel plan e je stade realizade cun derivazions indiscriminadis dome la part dal Tiliment cu lis dighis di Sauris e Verzegnis, e lis centrâls di Dimpeç e di Somplât, lassant secs i jets, determinant un dissest idrogjeologjic pesant e fiscant il lât di Cjavaç cun ce che al jes fûr de centrâl.
◆ E jere une part di chel plan che e previodeve la costruzion di une centrâl a Damâr, alimentade di un flus sul torint Variola là che a vignivin tiradis dongje lis aghis dal Glagnò, dal Cjarsò di Paulâr e chê de Fele, cjapade sù cuntune derivazion a San Roc di Pontebe. No je stade realizade parcè che la tragjedie dal Vaiont tal Otubar 1963 e mostrà trop falade che e jere la filosofie che e ispirave chel plan. Cussì la Fele e restà salve e lis sôs aghis verdis a son ladis indevant a cori libaris te valade.
◆ Tai agns ’80, dut câs, l’ENEL, subentrât tal 1962 ae SADE dopo de nazionalizazion de industrie eletriche, al tornà a proponi simpri compagn il progjet de centrâl di Damâr. Chel progjet al veve stiçât un dibatit vivarôs jenfri lis fuarcis politichis, i aministradôrs comunâi e la popolazion dal Cjanâl dal Fier Valcjanâl. In gracie de oposizion ferme dai Comuns di Resiute, Scluse e Dogne e de mobilitazion dai lôr abitants, il progjet al fo bandonât. La Fele e jere salve ancjemò une volte. La rinunzie al progjet de centrâl di Damâr e segnave la fin de filosofie dal “grant idroeletric” ma la sô sostituzion cun chê des “centralinis”, ancje se a àn un impat ambientâl evident, a vegnin clamadis ecologjichis, e cun chê scuse i derivadôrs, pal plui privâts, a àn aromai invadude la grande part dai cors di aghe de nestre mont, fintremai chei plui piçui.
◆ E cussì, cumò il cors de Fele, che al jere jessût salf dal plan de SADE e di chel dal ENEL, al devente ogjet di interès di plusôrs sogjets. Di fat, se di une bande al è il stes Comun di Malborghet che al è interessât a realizâ une centrâl, la societât Hydro Alpe Adria e à za une centrâl che e funzione di cualchi an incà che e cjape sù la aghe in teritori di Malborghet e che le discjame a San Liopolt di Pontebe, e la Societât Idroeletriche Fella srl di Vençon e vûl costruî un implant cu la prese a San Roc di Pontebe (sì, la stesse dal plan SADE e dal progjet ENEL!) e la centrâl in localitât Braiducis di Pieretaiade, cu la relative cabine primarie che e à une conession direte ae rêt di trasmission de energjie in alte tension. Cheste ultime iniziative e à stiçât une controversie judiziarie al TAR che e tocje, in plui de societât che le propon, la Regjon, il Comun di Pontebe e il Consorzi de Vicinie di La Glesie San Liopolt.
◆ Chestis centrâls a son la anticipazion di un senari no lontan che al viodarà il cors dal flum doprât par altris implants che a laran a rindi il flum plui puar di aghe e pôcs privâts plui siôrs di bêçs. Cheste proliferazion di centralinis su la Fele, e in particolâr lis controversiis judiziariis vignudis fûr ancje cu la Idroelettrica Fella srl (che a cjapin dentri ancje Ents Publics), a varessin di indusi la politiche a sclarî lis eventuâls responsabilitâts e la Aministrazion Regjonâl, i Conseîrs regjonâi e lis fuarcis politichis a un riesam profont de politiche “liberiste” adotade fin cumò tal setôr idroeletric, vint presintis lis gnovis tecnologjiis energjetichis. Cun di plui che meti un flum tes mans di un privât par 30 agns plui proroghe nol è sigûr un bon afâr pes comunitâts, dal moment che sul fat che al vegni molât il minim deflùs ecologjic nol è nissun control.
◆ Bastarès che tai uficis dal assessorât competent a cjalassin la mape de regjon cun dutis lis tantis derivazions idroeletrichis in at par dî VONDE in maniere resonade e motivade. VONDE! Chest messaç al ven di dutis lis personis responsabilis e di bon sens parcè che nus al imponin i cambiaments climatics in at e parcè che la aghe e je un ben preziôs che o vin di finî di straçâ come se al fos inesauribil: straçâ la aghe al è come scherçâ cul fûc!
◆ Bisugne che i Aministradôrs Comunâi e i abitants de Valade a tornin a scuvierzi la volontât e i valôrs di chei che a son vignûts prin di lôr e che tai agns ’80 si son mobilitâts cui citadins par mandâ indaûr cun determinazion il progjet ENEL de centrâl di Damâr e par salvâ la Fele.
◆ I Aministradôrs Comunâi no puedin sperâ di risolvi i problemis de lôr comunitât e di une Valade che e sofrìs, metintsi de bande dal concessionari privât – cualchi volte in oposizion ai lôr stes citadins che a son cuintri dai espropris dai terens interessâts di chestis oparis – dome par tirâ i bêçs dai canui di riviere e la cuote “sore canul” dal BIM. Al contrari, a àn di sburtâ i lôr Comuns a jessi protagoniscj dal ûs coret a pro dai lôr abitants, e no dai privâts, des risorsis di ogni teritori e di dute la Val. E la aghe e je la prime robe di tignî cont. In chest a podaressin zovâsi des esperiencis concretis dai Comuns dal Trentin che di bessôi – o midiant varis formis associativis par valade – a produsin e a distribuissin energjie cu lis lôr rêts, a proviodin ae gjestion autonome di varis servizis tant che la aghe e a determinin di bessôi la tarife in fuarce di dôs sentencis de Cort Costituzionâl.
◆ Jacume, il servizi idric! Come chê de Fele, ancje chê dal rubinet di cjase e je aghe nestre, des nestris risultivis di mont. E ce aghe! Ma di cuant che no je plui “comunâl” e je deventade “salade”! Bisugne “dissalâle”, e si pues fâ dome tornantle al Comun. ❚


text:
“Din don campanon / tre pulgetes sul balcon / une ‘a file, une ‘a daspe / une ‘a fâs pipins di paste / la plui vecje ‘a pree San Vît / par ch’a j cjati un bon marît / balc e ros e colorît / come il lat, come il vin / come la flôr dal rosmarin”
Le cjatìn in cuarte di cuviertine cheste filastrocje che ducj plui o mancul o cognossin di fruts insù, magari cun cualchi variante. E cun di fat, un dai plasês di chest libri al pues jessi chel di confrontâ la version che o sin daûr a lei cun chê che o vin intai nestris ricuarts. Mûts di dî nassûts de savietât popolâr che a tratin di diviers aspiets dal vivi cuotidian: l’amôr, il matrimoni, il lavôr, la economie, la fortune e la disfortune, la bielece, la salût, lis cualitâts, i difiets, i puartaments, il mangjâ, il timp e v.i. E po une schirie di induvinei, scherçs e nainis. E par finî, nûf storiis e storiutis tramandadis des tradizions de Cjargne (la autore e jere di Darte).
Cent e cincuante pagjinis (insioradis des ilustrazions dal artist Bianzan) che nus disin ancje di plui di chel che a disin: par esempli la storie dal cjalçon tant grues che al strope il Cjarsò e da il dret par une biele recipe par fâ i cjalçons sicu Diu al comande. Chê dal Saragnò prezious nus conte de famee dai Gortans e de lôr passion pal teritori: a van a cirî claps ‘storics’ ator pal Saragnò (la val dal Incjaroi), ma une femenute une vore sveade e mande a patràs lis lôr scuviertis. Il marît che al è lât in France a comprâ une belance al è in realtât un emigrant; tô mari a mulin, to pari a seâ al è un riferiment ae dure vite contadine; Diu da Riu, Crist da Tamau e Madone dal Cau nus fas pensâ al santuari di Maria Luggau in Austrie, destinazion di pelegrinaç tradizionâl. Il pulç e la pulce e la tiritere dal Siôr Simon si puedin leilis sicu variantis de flabe dal tornâ eterni, vâl a dî di un fat che al prodûs un altri fat e po un altri e po ancjemò un e vie dilunc.
Come che e dîs la Marpillero (1912-2008) inte jentrade “‘a covente scrivi, ‘a covente cjacarâ,’a covente cjantâ, ‘a covente doprâ proverbios e mûz di dî, ‘a covente lassâ scrit encje ‘me mari ‘a diseve'”.
Se il fin de racuelte al jere chest, al è sigûr che al è rivât.
✒ Laurin Zuan Nardin
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
“Quant che ta la vila a’ vignevin i alpins a fâ i tîrs, l’agna Mia di Ristec a la seràvin ta la cjamara da la banda dal curtîf par ch’a na ju jodès e nai tornàs a bati la matetât. Parcé che l’agna Mia ‘a era mata, ma ‘a veva un mâl cujet: ai bastava da no jodi gent in muntùra e ch’a la lassassin a pontâ scarpeti’ in cjâf il fouc o ch’a n’ai rompessin il fîl dai discors ch’a strassinava via bessola cencia inecuàrgisi di nissun. Dome ogni tant ‘a petava un trim, ‘a tirava i voi e ‘a steva in scolta, po’ ‘a tornava a pontâ”
Al è l’ncipit de conte di Novella Cantarutti, L’ agna Mia di Ristec, (che si cjatile inte racuelte Sfueis di chel âtri jeir’, Udin, SFF, 1996).
Di Novella o vin let une vore cuant che e je mancjade, ai 20 di Setembar de sierade passade. Grande poetesse, preseade une vore di Pasolini (“Le sue brevissime liriche – che si potrebbero paragonare, non so, a tanca giapponesi, a frammenti di lirici greci o a cose del genere – vibrano di una trasparenza linguistica di prim’ordine, con immagini essenzialissime e cariche”), ma vôs indipendente, mai leade verementri a nissune des tindincis de poesie furlane dal daspò vuere.
Ma o ai volût sielzi un toc di prose, la conte memoreade in viertidure, propit par segnalâ un aspiet di Novella che no ducj a cognossin. Cheste conte e je un piçul opare di art, curte, slisse, sclete come a àn di sedi lis contis che a àn chê di cjapâ drenti il letor inte storie che a contin. Dramatiche storie, dulà che la assurditât de vuere e puarte dôs tragjediis a metisi in conflit une cun chê altre. E nancje l’ultin ricet che a àn i puars, valadì la solidarietât jenfri di lôr, nol pues dâ rispueste. La matetât de agna Mia e fâs pensâ a la vicende parele de protagoniste dal grant romanç La Storia, di Elsa Morante, Ida Ramundo, che e piert la reson in face di un dolôr masse grant par che jê e puedi sopuartâlu.
Intai Sfueis di chel âtri jeir a son ancje altris contis de scritore furlane e coments preseôs di Rienzo Pellegrini, Diego Valeri, Carlo Sgorlon. Une maniere di cognossi no une altre Novella, ma, o disarès, la muse prosaiche de poetesse Novella. Par vie che poetesse e je simpri, ancje cuant che scrîf in prose. Prose che e manten dut l’incjant de fevelade di Navarons, cui siei plurai sigmatics, dulà che lis ‘s’ a son sparidis (perauli’, scarpeti’, lastri’) ma lassant une olme inmagante.
Laurin Zuan Nardin
CULTURE – LA FABRICHE DAI… LIBRIS. Novella Cantarutti, L’agna Mia di Ristec............
“Quant che ta la vila a’ vignevin i alpins a fâ i tîrs, l’agna Mia di Ristec a la seràvin ta la cjamara da la banda dal curtîf par ch’a na ju jodès e nai tornàs a bati la matetât. Parcé che l’agna Mia ‘a era mata, ma ‘a veva un mâl cujet: ai bastava da no jodi gent in muntùra e ch’a la lassassin a pontâ scarpeti’ in cjâf il fouc o ch’a n’ai rompessin il fîl dai discors ch’a strassinava via bessola cencia inecuàrgisi di nissun. Dome ogni tant ‘a petava un trim, ‘a tirava i voi e ‘a steva in scolta, po’ ‘a tornava a pontâ”


text:
I prins frescs autunâls a puartin cun lôr i prodots tipics de stagjon: miluçs, cjastinis, foncs. Ducj prodots carateristics de nestre zone, che a caraterizin ancje la nestre ativitât agricule.
A chest proposit, al sa ben l’assessôr regjonâl aes risorsis rurâls, agroalimentârs e forestâls Claudio Violino, trop che e conte e trop che e je impuartante la fruticulture inte nestre regjon: “O sin tra i miôr produtôrs di pomis, di pierçui e di ducj i prodots de fruticulture. Soredut te planure furlane, o vin une grande produzion di miluçs – al dîs l’assessôr – e il nestri teritori al è puartât par vê produzions di alte cualitât, di varietâts autoctonis buinis e une vore preseadis in Italie e in Europe”.
Par esempli, si pues nomenâ cualchi varietât autoctone di miluç: la zeuka o seuka, tipiche de nestre regjon, cence dismenteâsi che, cul jutori di gnovis ricercjis, a son stadis cjatadis altris varietâts, Renete di Pradis, Rusin di Unvier, Rosse di Cravuazie.
No stin a dismenteâsi che un prodot trasformât, une vore cognossût e che al plâs, al è il struc di miluç, ricognossût tant che tradizionâl in dute la regjon, sempliç inte lavorazion e gustôs di bevi. A chest proposit, ancje chest an a Pantianins (tal comun di Merêt di Tombe) e je stade la Mostre Regjonâl dal Miluç (ae fin di Setembar e la prime fin di setemane di Otubar), che e à decidût lis miôr casselis di miluçs, tant che il miôr asêt e il miôr struc.
Timp di Autun al è ancje timp di cjastinis, di mangjâ cjaldis par scjaldâ i prins frêts di Otubar o di Novembar. Ancje chest prodot, tipichementri autunâl, si pues cjatâ intai nestris boscs, soredut in chei des Valadis dal Nadison, zontantju, al è clâr, a chei dai boscs des nestris monts. E a son tancj i prodots che si puedin confezionâ cu lis cjastinis: marmeladis, purè, dolçs di ogni gjenar. E lis cjastinis pai Sants a son aromai un must, come che a disaressin i inglês!
Cinzia Collini
CULTURE – I prodots dal Autun............
I prins frescs autunâls a puartin cun lôr i prodots tipics de stagjon: miluçs, cjastinis, foncs. Ducj prodots carateristics de nestre zone, che a caraterizin ancje la nestre ativitât agricule.


text:
Al somee simpri di plui che Triest al sedi deventât pardabon il bugnigul dal mont. In ducj i partîts si fevele dome dal so snait, des pussibilitâts europeanis pal puart, pes feroviis. Cence dismenteâsi che cul “Fondo Trieste” dai agns Cincuante in ca a son plovûts in place Unità d’Italia passe 6200 miliarts…
No stin a fevelâ dal sindic Cosolini: Tondo in confront al è un diletant. Al è lui che al va a tratâ a Rome, simpri lui che al disegne lis liniis feroviariis, che al decît i puescj tai ospedâi: cualchidun al dîs che ancje la tiradure dal Piccolo e passi pal so ufici.
Brâf lui, e monis noaltris. Anzit, no noaltris ma chei politics furlans che o vin mandât in Regjon.
Cosolini al fâs il so mistîr e i interès de sô citât. I nestris rapresentants cuant che e va ben a stan cidins: se a disin alc, di sigûr al è a pro di Triest, sot il non de unitât regjonâl.
Cjalait la ultime “boutade” de Euroregjon. O vin firmât un tratât cun Carinzie e Venit al puest di chel vecjo da la Alpe Adria. Ce nus vegnial te sachete a noaltris furlans? La capitâl e sarà Triest, l’interès dal venezian Zaja e i afârs di Klagenfurt.
Puar Friûl, simpri plui tiere di passaç, cun nissun che si ferme. A fâ ce? A cjalâ lis mumiis di Vencon?
Che tra l’atri a àn la muse compagne di chei che a stan sentâts in Consei regjonâl, ma almancul a stan cidinis.
L’OM DI BURI
IL SIVILOT. Friûl striçât............
Al somee simpri di plui che Triest al sedi deventât pardabon il bugnigul dal mont. In ducj i partîts si fevele dome dal so snait, des pussibilitâts europeanis pal puart, pes feroviis. Cence dismenteâsi che cul “Fondo Trieste” dai agns Cincuante in ca a son plovûts in place Unità d’Italia passe 6200 miliarts…


text:
“Jeve! Tiriti sù dal jet!” cussì mê mari mi dismoveve ogni buinore, in zonte dal sdrondenament dai barcons che e spalancave e dal vuicâ dai cancars dai scûrs. Gulizion tal clip de cusine, uniche stanzie scjaldade dal fûc impiât adore, e po, grumâl neri, golet blanc, floc turchin e sacoce in man, vie di corse a dutrine che e tacave ogni dì aes siet e mieze, une ore prime di scuele. A chê ore in Invier il dì al faseve fature a cricâ. Il cîl fumatôs e penç al involuçave il paîs. Bessôl, che in chê volte nissun al compagnave i fruts a scuele, o tressavi la place, ancjemò tal scûr ma za plene di vite: feminis a cjoli il pan o a puartâ il lat te latarie e oms che, dopo vê molzût, a jerin te ostarie pe prime sgnape.
Uììì… Uìììì… La vuicade lungje e acude e crevave di bot il fof de fumate e il cidinôr dal paîs. Nissune maravee par me, usât in chê stagjon a sintî chel berli scuasit ogni matine. A purcitin. E ancje in dì di vuê la figure plui fuarte che mi ricuardi cuant che o jevi a buinore intune zornade frede e fumatose e je propite cheste: il vuicâ acût e lunc dal purcit che, dopo di jessi stât nudrît e curât cun amôr de famee par un an, al vignive sacrificât par sorevivi tal an dopo. Un rît cu lis sôs liturgjiis, ancje cruentis.
A scuele il mestri al faseve l’apel: “Ermaccora Dommenico …” E doi di lôr: “Assente, signor maestro, perché oggi a casa sua ammazzano il maiale”. E lui: “E c’aggia fare, ogni puorco ca’ si ammàzz in chistu paese, nu’ alunno se ne sta a casa; speramm domani duje salsiccie… Faidutti Luigg…” “Presente”… Joi ce rabie. No pe colonizazion taliane dal Friûl palesade dal mestri – che no vevi ancjemò maduride chê cussience – ma parcè che ducj a fasevin vacance par purcitâ. Jo nuie, parcè che gno pari, miedi condot, nol veve il purcit. Al miedi, come al plevan, no i mancjavin i salams, che di ogni famee al rivave un, ma jo o provavi une invidie fuarte pal dì di fieste che i miei compagns mi contavin tal indoman. Un si svantave di vê tignût il purcit pe code, un altri al contave la scurtissade dal purcitâr, e dopo spelâ, taiâ, masanâ, cuinçâ, insacâ. E mangjâ robe buine e cerçâ la prime glotude di neri. Une fieste!
Di fantat o ai riscatade cheste privazion e, ogni amì che al purcitave, pront, o levi a judâlu. E cussì o podevi gjoldi la fieste dal purcitâ ancje jo: mangjâ e bevi ben, lavorâ salt e ridi di gust! Fieste, ma no dome. Par me e jere la discuvierte di un mont: nonos che a contavin, oms che a fevelavin des voris tai cjamps, feminis che ti inzornavin su lis parintâts di ducj. Un mont che, magari cussì no, cumò nol esist plui ma che, ancje in gracie di chei moments, lu ai dentri te medole. Ma la mê atenzion e jere sul purcitâr, celebrant e custodi zelôs di chê liturgjie. I miei voi simpri su ce che al faseve cun cualchi domande butade ca e là: “Trop sâl tal salam?… Cuale cjar tal muset?” par gafâi i segrets dal mistîr. Mistîr che mi à jentrât cussì ben che, di om a pene maridât, o ai tacât a tirâ sù il purcit tal cjôt di cjase e a purcitâlu. Cumò mi straten e o cjol dome cualchi toc di cjar di un amì, che o cuinci e o fâs sù, par picjâ te cantine socoi, panzetis, barbonçâi, ombui, cueste rodolade e cualchi salam masanât cul curtìs. Se al ven a cjatâmi un amì, no pues ufrîi dome un tai a rût, no mo?
Za cualchi an cun gno copari Gjino o vin decidût di fâ sù salams a miezis. Ma no pôcs, une biele cjame. Cu la cjase plene di int e di fruts a judâ, la paste di salam che e jemplave la taule mi ven iniment la robe plui biele dal purcitâ. Par gno fi e jere la prime purcitade… “Orpo – o soi saltât sù – mi soi dismenteât di fâmi prestâ la misure dal salam!” Pronte mê comari: “Le à gno pari, sigûr!” E alore jo: “Rico, cor svelt là di Mario puestin e domandii la misure, se no si ferme dut il lavôr!” Gno fi, capide la gravitât de situazion, al monte in biciclete e vie di corse a domandâi la misure dal salam. Mario, scoltât il frutat, si zire di chê altre bande parcè che i scjampe di ridi e, seri, i dîs: “Le ai prestade a Vigji muini che al copave la setemane stade. Va di lui, che no i covente plui”. Gno fi al aumente la ande de bici, che a cjase a son ducj in spiete de misure par insacâ, e al rive là di Vigji. Chel, sintude la domande, i scjampe un sacrabolt e dut stiçat i berle: “Ma se a son trê dîs che le ai dade a Lino, che al sta tacât di voaltris, par dâje a to pari! Si sarà dismenteât. Va di lui. Mandi frutat.” Rico al pedale svelt indaûr e al jentre tal curtîl di Lino. “Lino nol è cjase – i rispuint Bruna, la sô femine – ce ti covential?” E Rico: “La misure dal salam…”. Bruna, che e à viodût cressi Rico cun so nevôt, ogni dì a zuiâ cjase sô, prime e fâs muse di ridi, po dopo e sbroche intune ridade afetuose: “Ah, fi… te àn fate ancje a ti….” E Rico, che nol capive: “Ma ce??” “La misure dal salam no esist. Me àn fate ancje a mi di frute. Di une famee a di chê altre mi àn mandade…” Rico, ros in muse, al scjampe cjase là che lu spietavin ducj pe ultime rate de gabe.
Tal imprin al à fat fature a perdonâmi. Po dopo i à passade. E o speri che, cuant che al fasarà sù cjar purcine, al mandedi so fi Berto là dal nono a fâsi prestâ… la misure dal salam. Lu spieti. ❚
Diego Navarria


text:
Ta chestis setemanis si à sintût a fevelâ une vore de ete dai Cjastelîrs, ma za di cualchi mês il regjist Massimo Garlatti-Costa al à pront un documentari sedi in lenghe furlane sedi in lenghe taliane che al conferme la impuartance di cheste ete. Lu vin sintût juste che al è tornât di pôc di Rome li che “Oms di tiere” (te version par talian che e dure 26 minûts, n.d.r.) al à partecipât al “Capitello d’Oro” un festival cinematografic une vore impuartant pal cjamp dal cine archeologjic “La culture dai cjastelîrs in Friûl e à lassât olmis une vore impuartantis, i reperts archeologjics a contin un nivel une vore indenant di svilup, che nus puarte a une gnove concezion de nestre protostorie: no plui une ete scure e spierdude tal timp ma une scune di civiltâts evoludis” al dîs Garlatti-Costa presentantnus il so ultin lavôr e al continue “I cjastelîrs furlans a àn di jessi considerâts par ce che a son: monuments dal nestri passât, testemoneancis di une storie straordenarie e impuartante, ma che, in grande part, e à ancjemò di jessi contade. Dome cun studis simpri plui sistematics e profondîts o podarìn jessi parons di une part cussì significative de nestre storie”.
Di fat, la finalitât di chest documentari de Raja Films e je chê di dâ un element di plui par svicinâ la int a cheste pagjine de nestre storie inmò pôc cognossude.
La opare si disvilupe su la tradizion documentaristiche de scuele anglosassone, li che il stes Garlatti-Costa si è formât, cuntun viaç fat dal presentadôr Loris Vescovo che al compagne il spetadôr a la discuvierte di cheste antighe civiltât.
Vie pal documentari a son intervents ancje des professoris Paola Guida Càssola e Susi Corazza de Universitât dal Friûl che a àn lavorât une vore ta chest cjamp dant un contribût fondamentâl te scuvierte e te cognossince dai Cjastelîrs furlans. Cun di plui riscostruzions storichis, ilustrazions grafichis e tridimensionâls e visitis sui puescj li che a son i rescj inmò visibili a judin il spetadôr a jentrâ miôr te ete dai “Oms di tiere” vivûts passe 4.000 agns indaûr.
Par plui informazions: www.rajafilms.com
Christian Romanini
ATUALITÂT. La Ete dai Cjastelîrs / Oms di tiere............
Ta chestis setemanis si à sintût a fevelâ une vore de ete dai Cjastelîrs, ma za di cualchi mês il regjist Massimo Garlatti-Costa al à pront un documentari sedi in lenghe furlane sedi in lenghe taliane che al conferme la impuartance di cheste ete. Lu vin sintût juste che al è tornât di pôc di Rome li che “Oms di tiere” (te version par talian che e dure 26 minûts, n.d.r.) al à partecipât al “Capitello d’Oro” un festival cinematografic une vore impuartant pal cjamp dal cine archeologjic “La culture dai cjastelîrs in Friûl e à lassât olmis une vore impuartantis, i reperts archeologjics a contin un nivel une vore indenant di svilup, che nus puarte a une gnove concezion de nestre protostorie: no plui une ete scure e spierdude tal timp ma une scune di civiltâts evoludis” al dîs Garlatti-Costa presentantnus il so ultin lavôr e al continue “I cjastelîrs furlans a àn di jessi considerâts par ce che a son: monuments dal nestri passât, testemoneancis di une storie straordenarie e impuartante, ma che, in grande part, e à ancjemò di jessi contade. Dome cun studis simpri plui sistematics e profondîts o podarìn jessi parons di une part cussì significative de nestre storie”.


text:
Paulin al cirive dispès la pâs de solitudin sentantsi cun frecuence sore il muret dal Sagrât de Glesie, come se al stes in spiete di alc che al varès di sucedi. Di lì al viodeve ducj i moviments tal font de val. So nono Pauli, di solit, i contave sore lis invasions barbaris patidis a traviers des etis. Il Sagrât juste apont, al jere simpri stât un puest strategjic come vuaite par viodi il fâsi indenant dal nemì.
Ogni an, tal mês di Avost si ripeteve la stesse storie. Si ju olmave cuant che a cjapavin la rive sù, daspò de curve clamade de Madone. Cjalantju dal alt si viodeve il movisi di une masse eterogjenie di cjars tirâts da cjavalons grancj e grues, la lôr fuarce e vignive stiçade dal vosonâ gjenerâl, oms e bestiis a cirivin di puartâ in sigûr dut chel piçul e grant mont di fantasie cjamât sui cjaroçons.
Chel dì, un bâr di nui al taponave la culine, dabàs la brume e cuvierzeve la campagne. Paulin al associà dut chel movisi par nuie clâr ae fumate, imberdeant chel daidai cu lis contis dal nono, al crodeve di viodi avanzâ une marmaie barbare cun pichis e alabardis, volint a ducj i coscj espugnâ chel bastion invincibil. A confermâ cheste sô credince al fo ancje il fat che al sintì a berghelâ in forest (so nono Pauli al varès dit: in cravuat).
Par fortune un rai di soreli al slambrà i nûi e al dissipà lis fumatis in sante pâs, il vert de campagne si rifleteve tal celest dal cîl. Paulin al viodè rivâ ben altri. Batint lis palmis des mans e cu la bocje vierte al cjalave chê vivarose, asimetriche e lungje carovane che varès puartât in paîs cuindis dîs di baldorie, di lusôr e di ligrie.
E rivavin lis gjostris. ■
GALLIANO DI BUENOS AIRES
CONTECURTE. La invasion............
Paulin al cirive dispès la pâs de solitudin sentantsi cun frecuence sore il muret dal Sagrât de Glesie, come se al stes in spiete di alc che al varès di sucedi. Di lì al viodeve ducj i moviments tal font de val. So nono Pauli, di solit, i contave sore lis invasions barbaris patidis a traviers des etis. Il Sagrât juste apont, al jere simpri stât un puest strategjic come vuaite par viodi il fâsi indenant dal nemì.